qundao/data-zh-poetry huggingface dataset:
送张去华走哭汝阳王胤昌宫庶
作者：吴梦旸
朝代：明

君不见南州孺子辟不起，一朝徒步走千里。英雄但可轻浮名，那可无心报知己。张郎心事亦复然，絮酒持将哭泉里。自言不受他人知，惟有汝阳王庶子。出门满路吹蒺藜，眼底谁为此人死。更将肝胆何处明，一片悲风咽汝水。
送戚不磷之内黄访邓远游
作者：吴梦旸
朝代：明

野夫元是客中身，复向离堂易损神。鸟哢一声林已夕，花吹三月路无春。黄河不接黎阳树，青草偏生杨子津。非尔中年急知己，那能轻作渡江人。
送汪念潭
作者：吴梦旸
朝代：明

秋山万叠赴新安，清浅溪流五百滩。谁向此中深领略，问君何不早辞官？
送汪明府擢水部北上
作者：吴梦旸
朝代：明

长安谁与说江湖，市上今无旧酒徒。祇是同曹茅水部，问侬曾见令君无？
送翁晋东游
作者：吴梦旸
朝代：明

春风常在故人前，为折新花媚别筵。恼杀当筵飞片片，可能吹到渡江船。
送胡孟韬邑博之沅江
作者：吴梦旸
朝代：明

携手情无极，茫茫此别何。一官犹俎豆，满地已干戈。畏路身难定，骚人怨自多。可堪寥落思，木叶洞庭波。
送茅荐卿之官白下
作者：吴梦旸
朝代：明

筹国常存感慨余，一身牢落鬓萧疏。官闲勿谓全无事，前岁闻君有谏书。
送钱元英请告还乡
作者：吴梦旸
朝代：明

托病还山意有余，今人惟读古人书。若然门外无邻近，愿借溪滩学打鱼。
送黄贞父北上
作者：吴梦旸
朝代：明

期君向所负，今出果何如。明主争为用，高名善自居。有身须事业，无意即樵渔。朋旧同闻此，长安不寄书。
邀诸友集顾所建湖上水阁
作者：吴梦旸
朝代：明

相趁探春去，琴尊一为携。花繁那辨树，湖荡不分堤。老益希新好，闲能补旧题。酒家知在否，烟雨段桥迷。
都下寄龙君御
作者：吴梦旸
朝代：明

及此赐环日，敢遗招隐诗。贾生流涕易，嵇叔入官迟。治粟缘时急，藏书许客知。武陵花不落，恐误出山期。
重过友人花下歌
作者：吴梦旸
朝代：明

忆昔曾醉故人家，满檐春雪吹梨花。花开花落今几度，为问客颜得如故。故人老去犹故心，折花忆我相思深。重来看花花益好，可惜看花人尽老。此时花里春风颠，此时沽酒莫论钱。当杯但畏花欲落，且向花前同醉眠。若过君家能醉杀，便须埋我在花前。
钱简栖驾月园
作者：吴梦旸
朝代：明

所欣连夕燕，世事不曾论。得与时人远，常如往者存。异书抽秘府，嘉树看邻园。忘却春将半，飞花吹入门。
陆纂甫至
作者：吴梦旸
朝代：明

北归重得见，未暇道相思。国计今如此，吾徒何可为。暑禁寒雨积，老任落花吹。剩有衔杯兴，君还进茗糜。
陈山甫遨集杨姬华林馆同赋四首
作者：吴梦旸
朝代：明

一片清江写远忧，新花还觅旧青楼。黄衫谢去诸年少，领略风光几白头。四月探春春已过，他乡行乐莫蹉跎。诗家文酒娼家会，弦索全抛翰墨多。烟花四部旧曾题，迭变新声拍按齐。听到关情情忽忽，绛纱休妒翠眉低。诸郎焉肯负尊罍，临别连呼大白来。问我何曾高兴索，满街明月踏歌回。
陈山甫遨集杨姬华林馆同赋四首·其一
作者：吴梦旸
朝代：明

一片清江写远忧，新花还觅旧青楼。黄衫谢去诸年少，领略风光几白头。
陈山甫遨集杨姬华林馆同赋四首·其三
作者：吴梦旸
朝代：明

烟花四部旧曾题，迭变新声拍按齐。听到关情情忽忽，绛纱休妒翠眉低。
陈山甫遨集杨姬华林馆同赋四首·其二
作者：吴梦旸
朝代：明

四月探春春已过，他乡行乐莫蹉跎。诗家文酒娼家会，弦索全抛翰墨多。
陈山甫遨集杨姬华林馆同赋四首·其四
作者：吴梦旸
朝代：明

诸郎焉肯负尊罍，临别连呼大白来。问我何曾高兴索，满街明月踏歌回。
饮翁升小楼同翁晋作
作者：吴梦旸
朝代：明

开尊谁是主，但饮不须疑。密坐皆无次，同来似有期。溪山留客易，风雨下楼迟。别后还相忆，梅花怅满枝。
寄张国录孟兼
作者：吴植
朝代：明

昔别意何长，重来岁华改。沉忧谁与娱，怀人邈江海。褰衣涉汀洲，秋风被兰茝。日夕零露繁，芳馨为谁采。嘉会谅难并，良辰讵容待。思君如明月，夜夜望光彩。
留别张孟兼
作者：吴植
朝代：明

故人昔隐仙华山，高卧白云终日闲。我携清都绿玉杖，相与啸傲烟霞间。一朝忽被征书起，姓名直入明光里。清时冠带圜桥门，济济横经临璧水。坐拥皋比三载余，石室仍紬太史书。平生直气横秋岳，秉笔一字诛奸谀。迩来峻擢仪曹上，千载皇风回揖让。要知制作鲁诸生，元是传经旧刘向。蹇予泉石是生涯，白头受荐来京华。相逢共醉金陵市，一官却种河阳花。人生离会良可惜，已觉形容非昨日。马头万点蜀山青，回首秦淮烟树夕。丈夫才气古所难，去去有冠冠莫弹。郫筒酒熟宁辞饮，饭颗诗成得细看。怜君最是知予者，慷慨高歌起中夜。葛令丹砂或可求，王乔飞鸟还堪借。他时一笑蓬莱巅，碧桃乱发东风前。还将玉管吹明月，叶以云间紫凤篇。
过南湖戏折藕花
作者：吴植
朝代：明

秋日南湖戏采莲，鸳鸯飞上木兰船。一声《白苎》知何处，无复闲情似少年。
过南湖戏折藕花
作者：吴植
朝代：明
体裁：七言绝句

秋日南湖戏采莲，鸳鸯飞上木兰船。一声白纻知何处，无复閒情似少年。
春日
作者：吴檄
朝代：明
体裁：五言律诗

黄鸟鸣高树，春声满凤城。怜予长作客，闻此倍含情。何处步芳草，出门逢友生。东风随杖屦，迢递晚山晴。
春日过张侯园亭
作者：吴檄
朝代：明

五侯台榭竞芳菲，三日花深车马稀。弦管不从流水奏，绮罗应化暮云飞。空闻玉馔分天府，曾睹金葩捧御帏。借问楼前桃李月，从来此地几人非。
竹阁
作者：吴正儒
朝代：明
体裁：五言律诗

乱山围小阁，罨画出湘云。翠滴春犹冷，烟凝昼不分。已从怜劲节，更为惜清芬。宁别此君去，当歌至夕曛。
临流口占
作者：吴正志
朝代：明
体裁：七言绝句

家傍寒塘鱼自肥，疏罾一试夕阳稀。虽然未是忘筌者，也免侯门弹铗归。
乾元岕
作者：吴正志
朝代：明

绝壁藏深坞，仙台俯碧空。数篁一萧瑟，我欲御长风。
初至西村
作者：吴正志
朝代：明
体裁：古风

避世不可得，聊复居西村。西村亦何有，松竹罗故园。况兹青阳暮，卉脱芳阴繁。雨馀眷秀野，寒风带陇翻。既随物候适，亦绝人情援。默坐观无始，散步神理存。喧寂故自如，昏旦安足论。所愧素心人，悠然独举樽。
咏庭中西府海棠
作者：吴正志
朝代：明
体裁：七言律诗

雨霁群蜂罢午衙，婆娑嘉树斗芳华。分来海上仙家种，散出空中天女花。旭日半舒西蜀锦，轻云遥映赤城霞。移灯照处人如玉，灿灿馀辉射碧纱。
善权寺龙眼亭
作者：吴正志
朝代：明

山深入寺僻，得亭始得路。夹道护苍松，行行欲回顾。
康侯叔招饮石亭是先宪副颐山翁别业
作者：吴正志
朝代：明
体裁：古风

石亭山中山绕亭，铜峰远列翠微屏。一涧萦回漾清浅，数行嘉树当阶青。秋清气朗桂花落，天香冉冉来虚阁。倦游偏喜说投簪，林下不愁樽寂寞。高阳兴尽凉景侵，临流谁复知琴心。仰天看日下深壑，隔岭如同鸾凤吟。阮家何必论南北，是处青山皆我屋。徘徊愿假片石宿，伫看梅花发林麓。
早秋宿西溪庄上夜月皎人荷香袭袂同卜宗远外弟大澄头陀由小阁步至荒圃剧谈中夜赋此·其一
作者：吴正志
朝代：明
体裁：古风

高阁临深溪，孤村坐日暮。山色入微茫，悄然悲四顾。须臾一轮涌，金光出疏树。上彻青天云，下照清溪路。密竹尾欲摇，长松顶偏露。指顾河汉间，牛女如欲度。虽无卮酒欢，清辉惬情素。
早秋宿西溪庄上夜月皎人荷香袭袂同卜宗远外弟大澄头陀由小阁步至荒圃剧谈中夜赋此·其二
作者：吴正志
朝代：明
体裁：古风

情素何廓寥，道侣足逍遥。步出西北园，香风一飘飘。莲盖含雨润，莲花泣露娇。寒魄漾池塘，清夜见泬寥。亦有草间虫，感时声喓喓。徒倚玩物态，烦襟若为消。所以不成寐，玄论半良宵。
晓霁即事
作者：吴正志
朝代：明
体裁：七言绝句

雨痕收尽乱云飞，溪上青山转翠微。蚕妇不知堤上湿，采桑踏遍露华归。
暮春邀诸僚友署中赏牡丹
作者：吴正志
朝代：明
体裁：五言排律

名花经雨霁，同舍各怜香。岁月移根旧，鸠曹胜会常。当轩繁似锦，孤本灿成章。竞秀枝头重，含羞叶底藏。姿偏歌脸媚，瓣簇捧心昂。绛雪飘仙羽，丹霞烂晓光。无栏云欲护，带粉玉为妆。袅袅随风舞，纷纷惹蝶忙。容华真绝代，窈窕失同行。故殿群葩后，翻专众美场。鼠姑原属草，鹿韭亦为粮。未必延州产，疑分洛下芳。吾犹寻种贵，人已拟花王。独步颜微笑，偕来客引觞。同心葭半倚，聚乐幕高张。点笔神俱炫，传筹兴更狂。礼忘先后辈，人自水云乡。有约倾�醁，何须问鹔鹴。嘉宾欢杂沓，小吏并趋跄。投辖情匪诞，留髡宴未央。树阴交映碧，鸟语间成簧。日落犹停骑，春归欲断肠。明朝了公事，好共检诗囊。
月夜独步松间
作者：吴正志
朝代：明
体裁：五言律诗

静夜林传响，幽人梦不成。独歌篱落下，自惬薜萝情。芳草连云合，寒乌带露惊。栖迟明月晓，心迹许双清。
署中憩峡江绿漪亭·其一
作者：吴正志
朝代：明
体裁：五言律诗

行役还江县，孤亭覆绿阴。濠间时入想，麋性乍投林。鱼美初通市，醪香夜独斟。残霞照晴麓，箕踞当登临。
署中憩峡江绿漪亭·其二
作者：吴正志
朝代：明
体裁：五言律诗

眷此数竿竹，因留半日缘。池平新雨涨，树密片云穿。修径浮空翠，颓垣起暮烟。清风吹入幕，临发尚贪眠。
西溪晓发
作者：吴正志
朝代：明
体裁：五言律诗

棹出青溪口，岚烟片片开。万峰秋色早，带水晓凉来。岸远青林断，风轻白鸟回。夷犹随所去，只在碧云隈。
读书
作者：吴正志
朝代：明
体裁：五言绝句

端居披群书，时取适意止。意尽击节歌，碧云堕书几。
赠内兄万子信六十
作者：吴正志
朝代：明

常书履声今寂寞，兄妹几人递萧索。如君真似鲁灵光，甲子重新貌绰约。当年志气薄虹蜺，朋辈操觚尽推却。数奇未得致青云，才大翻嗟同瓠落。谨厚犹存万石风，闭门窃笑魔风恶。有时兀坐学冥心，有时留客恣欢谑。晚得名驹汗血流，骎骎欲绍箕裘泽。风流曾记少年豪，一朝忽屏闺中乐。以兹君独取其赢，始信人身有大药。山榴初红篁解箨，祝辞满堂舄交错。肺腑之交谁似予，为君感叹酬三爵。
过虎丘普福寺次吴卿韵
作者：吴正志
朝代：明
体裁：五言律诗

剑池游已倦，更指虎溪东。竹密安禅榻，林深隐梵宫。衣珠非外得，绮藻问谁工。会得无生法，孤云湛碧空。
送王我虚道人还武当
作者：吴正志
朝代：明
体裁：古风

五月寒江江水长，吴云楚树遥相望。千里青山连去路，一帆明月照霓裳。惜君昔访华阳客，斗酒百篇聊自适。狂来辄欲摘星斗，醉后翻嫌天地窄。阳春本自和人稀，孤踪常傍白云飞。故乡灵境久相待，一朝跨鹤竟辞归。与君同是烟霞侣，探奇每指栖真处。居尘不异出尘心，忘情翻作离情语。望君仙裾不可攀，坐对名香日闭关。缑山何日吹笙至，携手云中共往还。
邯郸道中杏花盛开马上偶成
作者：吴正志
朝代：明
体裁：古风

游子不知春色早，驱车漫走邯郸道。陌上看看草色青，郊原忽睹杏花好。邯郸女儿年十五，独立花边艺蔬圃。鸣筝在手不忍弹，似识行人行路苦。长安此时春正妍，上林花发艳阳天。倚云耀日织成锦，占尽韶华娇可怜。何似墙东花片片，淡妆浅抹生顾盼。含露愁看出塞人，香风吹送西飞燕。君不见道旁少年金鞍锦勒扬沙走，挥鞭飞矢贯新柳。朝逐花间誇得意，暮上楼头醉斗酒。当年不学游冶儿，故园花鸟长相思。
雪后城上晚眺
作者：吴正志
朝代：明
体裁：七言律诗

同云乍敛晚峰青，城上临风酒半醒。滚滚溪声春作浪，英英雪色玉为屏。柔条欲动犹含冻，娇鸟初啼未惯听。渔火不知何处泊，碧烟寒影共冥冥。
佚题
作者：吴殿邦
朝代：明

鸟声花气满山溪，中有山翁醉似泥。诗思欲狂邀不得，粉墙石壁浑漫题。
大宁公馆夜宿
作者：吴殿邦
朝代：明

寒山一路草荒荒，入宿邮亭又夕阳。半醉布衾凉似水，五更木柝紧敲霜。偷灯野鼠缘茅榻，叫月村鸡闹竹墙。聊与奚童成短梦，天涯马足为谁忙。
暮秋匏谷结社有赋得园字
作者：吴殿邦
朝代：明

海门东去听潮喧，落得便宜五石樽。旅雁相过排晚字，群鸥坐对领卮言。清狂我辈簪原合，懒拙畸人薜自扪。生计只今诗酒在，未应萧瑟此山园。
漫题
作者：吴殿邦
朝代：明

家在飞泉玉简峰，草亭经日对杉松。晴岚秋壑无人到，惟有风篁乱石淙。
衰柳
作者：吴殿邦
朝代：明

踰淮衰柳楼长亭，为问当年几回荣。拂地如烟枝有态，漫天作雪絮无情。留连行色萧萧马，恼乱春愁恰恰莺。夹道只今憔悴甚，宁知松柏岁寒盟。
悼江自治明经
作者：吴氏两生
朝代：明

问津闻讣涕如倾，水绿山青感旧程。解绨难忘先世德，含环惭负此心盟。梦云半榻高堂泪，斜月孤窗游子情。意欲买刍趋一奠，北风无奈马蹄轻。
云山僧寺
作者：吴沈
朝代：明
体裁：七言绝句

雨后看山分外奇，山青云白两相宜。老僧入定蒲团上，雨落雨晴都不知。
内苑花（《神州十咏》之二）
作者：吴沈
朝代：明

羯鼓深宫不用催，东风昨夜领春来。万年枝上红云拥，五色屏中绣幕开。芳影参差摇太液，香风浩荡绕蓬莱。至尊迟日应多暇，诏许群臣举寿杯。
都门柳
作者：吴沈
朝代：明

不与人间管别离，生来福地傍京师。根蟠凤苑临沟水，影拂鸾舆映羽旗。万树屯营春细细，千条夹辇雨丝丝。长风更作飞花舞，吹入宫墙照御池。
北窗
作者：吴沛
朝代：明
体裁：五言绝句

横开二尺窗，无风凉似水。一编手未休，高卧果何以。
节忆
作者：吴沛
朝代：明
体裁：六言诗

苍鹅肥只计只，白酒贱不论觔。岁岁会逢节令，人人几遇年登。
西墅草堂初夏
作者：吴沛
朝代：明
体裁：古风

结茅在西墅，差远尘市喧。漠漠天宇接，遥青纳短垣。榆柳当窗摇，清阴罩几痕。镇日少过客，不知接送烦。家贫饶藜藿，一饱腹自扪。高低五男儿，暇即与讨论。千古在目前，绝学垂宪言。浮荣何足慕，潜心味义根。我爱夏初长，寸阴当思存。
观穫四首·其一
作者：吴沛
朝代：明
体裁：古风

秋事告方及，万宝已观成。高下尽垂颖，但祝秋常晴。妇子腰镰集，老稚曳车行。相顾乐相笑，饱饭不欲争。有叟颇好饮，分漩在香粳。力田苦终岁，鼯饮腹易盈。
观穫四首·其三
作者：吴沛
朝代：明
体裁：古风

篝车亦己满，还入此室庐。牛羊下日夕，烟火生柴墟。邻叟无兼累，樗奕何轩渠。将以娱村夜，浊醪与之俱。人生百年几，忧患胡为纡。
观穫四首·其二
作者：吴沛
朝代：明
体裁：古风

向午睡初足，驾言陟前冈。刈歌互相荅，因风与之长。枣实何纂纂，杂间梨与棠。田叟具壶榼，相饮已夕阳。不觉城市远，仰见归鸟翔。
观穫四首·其四
作者：吴沛
朝代：明
体裁：古风

秋凉入林薄，四壁蛩声传。稚子还读书，青灯西牖偏。六经乃菑畬，寸阴良足专。先世鲜中产，胼胝资遗编。眷言彼良农，逢年在力田。
读古历禅空不知清明之至
作者：吴沛
朝代：明
体裁：七言绝句

近来课业觉辛勤，底事春消客邸情。忽见老僧赠垂柳，方知今日是清明。
赋得何处难忘酒·其一
作者：吴沛
朝代：明
体裁：五言律诗

何处难忘酒，凄凄客卧情。故园心事集，孤榻旅魂惊。叶落秋声减，钟摇夜漏平。此时无一盏，何以到馀更。
赋得何处难忘酒·其二
作者：吴沛
朝代：明
体裁：五言律诗

何处难忘酒，扁舟路自遥。沙平明远雪，浪涌接通潮。渔市红灯出，酤帘绿树招。此时无一盏，何以谢征桡。
中秋同明古含虚阁对月
作者：吴洪
朝代：明
体裁：七言绝句

满地江湖鬓欲丝，月明风动挂疏枝。怀君散步清光里，不似当年对酒时。
四燕诗为周行之赋
作者：吴洪
朝代：明
体裁：七言律诗

八座归来且耄期，五朝遭际记恩私。自从擢桂宾兴日，次第簪花释褐时。玉帛南郊陪卤簿，鼓钟东序睹威仪。迂慵近日耽周礼，容赋先生四燕诗。
客中和史明古
作者：吴洪
朝代：明
体裁：七言律诗

一尊谁共合朋簪，又见空阶覆绿阴。草色不销游子恨，月光偏照故人心。霜前白雁音书在，雨外青山别路深。安得携琴溪上去，社中重觅旧知音。
早梅芳
作者：吴洪
朝代：明

柳将眠，桃欲笑，又是清明到。玉河冰泮，无数金鱼弄池藻。联车油壁软，并马丝鞭袅。喜凤城丽景，游览趁春晓。望瀛洲，纷翠葆，花满琼华岛。玉睷西去，金碧觚棱耸云表。散衙常过午，下直须归早。更相期，提壶同藉草。
题五同会图和匏庵济之
作者：吴洪
朝代：明
体裁：七言律诗

剑佩联翩向玉闺，东吴人物应文奎。侍朝并立螭头下，退直同归凤阙西。诸老耆英真不忝，菲才疏拙愧难齐。太平遭际须歌颂，上国风花共品题。
柳枝·颦美人
作者：吴洪化
朝代：明
体裁：词

小玉妆成新破瓜。髻堆鸦。娇羞双颊泪生花。晕朝霞。明知不是檀郎错，恼相加。低蹙眉山面向斜。越怜他。
河传·春闺
作者：吴洪化
朝代：明
体裁：词

残杏。残杏。粉墙红映。烟雨溟蒙，轻轻双燕剪东风。泥融。隔帘栊。呢喃欲共佳人语。随花舞。故惹空闺妒。落英衔坠画梁前。微蔫。弄晴薄暮天。
浣溪沙·钟溪夜泊
作者：吴洪化
朝代：明
体裁：词

稳载黄花戒晚桡。冲开烟雨一帆篙。频看绛蜡泻红潮。蛩絮絮吟枫压岸，水潺潺响揽拖桥。离情无赖只今宵。
清平乐·元宵雪
作者：吴洪化
朝代：明
体裁：词

飘绵滚絮。装得溪山古。竹梢瑟瑟声幽处。纵是非晴胜雨。星球火树谁家。六街都满瑶华。小阁酒阑无寐，隔窗风糁梅花。
秋霁·立秋日西溪社集
作者：吴洪化
朝代：明
体裁：词

大火初流云已白，晴光十里凝碧。石雁交飞，云羊互拥，极目水天一色。商飙瑟瑟，暮蝉吹乱声如织。只未见，空外宾鸿，络纬催刀尺。我有狂朋、逸兴麦秋，扁舟欲放，不呼而集。酒酣时、霞红山紫，芦汀葭浦衔斜日。倚棹豪吟挥彩笔。布帆归处，笑看虾虎城边，蟾蜍倒映，杯盘狼藉。
候潮之定海
作者：吴浩
朝代：明
体裁：七言律诗

江楼歌罢酒方醒，画舰如飞带晓星。万浦晴晖蛟浪赤，两关秋色虎岩青。沈浮白日漂长剑，汗漫神州憩小亭。白发何人犹下钓，寂无车马到沧溟。
淩台
作者：吴源
朝代：明
体裁：七言律诗

晚风扶醉上淩歊，落日孤城思寂寥。歌舞尽随王气散，英雄畏恨霸图销。黄山树色空啼鸟，采石江声半落潮。惆怅不须嗟物换，六朝遗事总萧条。
风雨既定星月皎然辗转不寝有感
作者：吴源
朝代：明
体裁：五言律诗

不眠知夜永，无语觉心清。慷慨思时事，沈吟见物情。贾生愁论政，赵括易谈兵。家国忧方大，凭谁访老成。
别石彦诚同年
作者：吴溥
朝代：明
体裁：五言律诗

别子之官去，欣然一笑辞。韶华新岁久，心事故人知。酒劝临行日，花迎到任时。琴堂春昼静，民吏恨来迟。
别邹宗献
作者：吴溥
朝代：明
体裁：七言律诗

宦路驱驰已十年，言归此日兴翩翩。山田稻熟堪为酒，野涧鱼肥不取钱。花径雨晴宜散步，松窗日午任高眠。家藏更有新图在，留与云来百世传。
十二月廿四日宿吕梁洪是夕风雪大作赋此以慰岑寂
作者：吴溥
朝代：明
体裁：七言律诗

洪河风雪浩漫天，客里逢春倍惘然。白首为郎过六郡，忧心报国愿千年。醉题诗草仍须改，坐看灯花讵忍眠。料得闺中小儿女，焚香日日卜归船。
南皋歌
作者：吴溥
朝代：明
体裁：古风

邑南佳趣人罕知，处古得之心自怡。草堂邀我酌新酒，索我为赋南皋诗。我登南皋常顿足，自说南皋胜盘谷。山色长留万古青，水声寒泻双溪玉。东风昨夜新雨晴，隔林幽鸟鸣嘤嘤。书灯未辍晓窗读，负耒复课儿童耕。南皋人家若城市，南皋风景清如水。每著青衫坐绿苔，何须秋风纫兰芷。我道南皋已十春，日与处士情相亲。歌终不觉成放浪，掉臂直欲超凡尘。
寄乐分真素二友
作者：吴溥
朝代：明
体裁：古风

故人久不见，新夏候巳临。林雨留宿润，庭槐匝繁阴。昨夜梦故乡，欢然盍朋簪。青灯共酬酢，耿耿论夙心。觉来远相忆，愁叹日以深。何由命吾驾，千里遥相寻。
岳阳楼图
作者：吴溥
朝代：明
体裁：七言绝句

昔年曾上岳阳楼，高宴湖湘五月秋。老去却从图里看，故人谁似旧风流。
悼外侄戴积善
作者：吴溥
朝代：明
体裁：五言绝句

远树千重暗，江声日夜哀。终南山下路，不见汝重来。
戏笔奉寄欧阳今
作者：吴溥
朝代：明
体裁：古风

昨日到监前，如何不相过。我病君复老，眼中能几个。有酒须共饮，有诗亦同和。悬榻待重来，宁辞夜深坐。
挽胡敬方
作者：吴溥
朝代：明
体裁：五言律诗

白头登贵日，独行冠群英。世诵伯夷传，人知司马名。显扬期令子，纪述付诸生。每说朱衣事，令人恨不平。
捕鱼图歌
作者：吴溥
朝代：明
体裁：古风

官河雨后春水浑，夹河两岸皆渔村。捕鱼但愿鱼课足，风波虽险宁复论。大鱼无多趁时卖，小鱼连船贱如芥。大鱼卖钱须纳官，小鱼得钱还酒债。渔郎捕鱼莫厌贫，官河鱼米朝朝新。劝郎莫厌渔业贱，古来亦有非常人。
爱竹轩歌
作者：吴溥
朝代：明
体裁：古风

吾家种竹不知数，个个生时塞行路。凤尾离披拂晓风，龙角参差出寒雾。春风三月新雨晴，载酒日日寻幽盟。凉阴万壑漱寒玉，清吹满空鸣紫笙。嗟君于此忠爱久，白发相看胜宾友。嗜饮能容太守前，哦诗欲继淇园后。我曾看竹来林下，高捲红酣卧深夜。风雷倏忽破层霄，知是当年老龙化。
玉堂斋宿
作者：吴溥
朝代：明
体裁：七言律诗

兽炉香冷画帘垂，坐觉中宵淑景移。天近玉堂人语静，月高金阙漏声迟。棋临残局机尤密，诗到终篇句益奇。但愿年年共今夕，清欢长不负心期。
白发
作者：吴溥
朝代：明
体裁：五言绝句

鬓发今全白，应无再黑时。晴窗绾新沐，拾得几茎丝。
秋兴
作者：吴溥
朝代：明
体裁：五言律诗

力困谋非拙，愁深鬓欲华。一身今许国，百岁任无家。宫柳仍含翠，秋槐半着花。长吟听疏雨，清思绕天涯。
自叹
作者：吴溥
朝代：明
体裁：五言绝句

去乡三十年，颜貌总非昔。昨日乡人来，相看不相识。
自叹·其一
作者：吴溥
朝代：明
体裁：五言绝句

一榻寒如水，萧然坐夜深。衰颜无药驻，病骨怕寒侵。
赋甘罗城赠王纪善可贞
作者：吴溥
朝代：明
体裁：古风

甘罗年少天下稀，当年筹算孰能违。燕丹既归赵城入，诸侯日瘠嬴秦肥。秦皇勋业连四海，东望淮阴小如带。当年曾此筑高城，留得千秋旧名在。竹篱茅屋三两家，垂杨夹道鸣雏鸦。人间岁月惊几换，昔时城郭今桑麻。双旌摇摇指东鲁，此日登临重怀古。丈夫须作远大期，出处肯与常儿伍。临淮五月新雨凉，薰风满路红蕖香。笑谈指点王国近，浩歌一曲凌苍苍。
送人游北京
作者：吴溥
朝代：明
体裁：七言绝句

万里扁舟一叶轻，春风移棹过金陵。百年乡思知多少，半是江湖夜雨声。
送人还庐陵
作者：吴溥
朝代：明
体裁：古风

来时梅始华，归时梅已黄。送别临江头，别怀江水长。君家庐陵西，我家临汝湄。平居相借问，为寄长相思。
送人还江右
作者：吴溥
朝代：明
体裁：古风

冻雪春始晴，杨条未堪折。把酒送君行，匆匆与君别。君别几时来，来时开我怀。青云共谈笑，高步黄金台。
送左仲武还临州
作者：吴溥
朝代：明
体裁：七言律诗

拟岘台前江水深，故乡日夜系归心。细看游子斑斑服，总是慈亲密密针。雨后丛兰含紫茁，日长修竹转清阴。家庭胜事皆堪乐，到日先须寄好音。
送曾孙谋通判之官廉州
作者：吴溥
朝代：明
体裁：五言律诗

莫道炎荒远，秋深正好行。海天凉雨润，山郭瘴烟清。问俗民无讼，看书日有程。浴沂家训在，不愧鲁诸生。
送翁教授之官安陆
作者：吴溥
朝代：明
体裁：七言律诗

圣朝清选属儒冠，鸣铎俄闻向德安。讲席晴薰花气暖，临池秋景墨光寒。兴来细和菁莪什，老去仍甘苜蓿盘。更羡华堂栽五桂，花开长共故人看。
送郑指挥赴任
作者：吴溥
朝代：明
体裁：五言律诗

万里来西蜀，人称盖代雄。指麾无失策，谈笑有奇功。骑赐龙媒骏，衣裁兽锦红。逢人问兵甲，百万在胸中。
送钱习静还西江
作者：吴溥
朝代：明
体裁：古风

霜风吹人如箭射，晓日秦淮送归客。山色初回雪后青，梅花早放春前白。使君清望山斗齐，归帆远指大江西。玉堂爱弟最奇绝，锦带赠送多新题。君从少年耽古学，老大宁堪久林壑。千年紫气烱长虹，万仞青云谁企若。扁舟晓发宁肯迟，问君此别来何时。南还驿使南枝好，早晚但寄长相思。
题严吏部听竹轩
作者：吴溥
朝代：明
体裁：古风

峨峨搆层轩，籊籊种修竹。晴色入帘幽，凉阴覆檐绿。羡彼轩中人，翛远绝尘俗。公堂退食馀，时闻戛苍玉。锵然鸣复止，琴瑟断还续。清如秦女箫，怨若湘妃曲。又疑海涛翻，天外溅飞瀑。铮铮响金铁，轧轧动车毂。须臾忽大作，雷雨震山谷。深林兽奔骇，高树鸟惊宿。凭轩叹息久，月色皎如烛。万物固如斯，动极静乃复。秋高夜沉沉，清赏时自足。
题敏求斋
作者：吴溥
朝代：明
体裁：古风

人生天地间，岁月能几何。厥躬匪自励，奄忽成蹉跎。三坟自古雅，力学尊丘轲。斋居务时敏，夙昔心靡他。泉流雍涓涓，万折输江河。山基一篑初，终见高嵯峨。昭然明鉴内，万象同森罗。求之谅非难，所贵工磋磨。眷昔敏求志，结屋南山阿。读书期有成，誓不随颓波。及今向华发，已负初心多。寄言谢王生，我诗须咏歌。
题松溪图
作者：吴溥
朝代：明
体裁：七言律诗

溪头流水绕光寒，溪上长松雪未乾。无事尽从閒处乐，有书时向静中看。风回阴壑泉声急，月转晴窗树影团。几度客来门未启，呼儿急为整衣冠。
题金华宗原常双溪洗药图
作者：吴溥
朝代：明

洗药临溪头，水流溪尾香。居人饮溪水，百年跻寿康。石路曲盘蛇，山花如锦黄。日暮携药归，香风满衣裳。
驺虞
作者：吴溥
朝代：明
体裁：七言律诗

旷代空闻义兽名，盛时方睹贡神京。千年瑞应从天降，五色文章炫日明。香雾昼眠灵囿暖，落华春踏玉阶晴。西周仁厚今犹昔，愿把周诗日载赓。
鸳鸯词
作者：吴溥
朝代：明
体裁：古风

美哉乎，双鸳鸯。羽毛粲粲昭文章，菰蒲满溪秋水香。他处不虞弓弋伤，来来往往双飞翔。不觉人间轻别离，夫南妻北愁断肠。不学世人恩义乖，始终向背情无长。日长稳睡芦花傍，同生同死无相忘。乐哉乎，双鸳鸯。
中丞舌
作者：吴炎
朝代：明
体裁：古风

成王走，周公帝，二三孤臣死不避。愿为良臣，良臣安可为；愿为忠臣，身亡赤族宁足悲。臣舌尚在天能嗤，臣舌虽割心难移。宫中尸，不可别，地上书，不可灭。金川玉屑留人间，何由独割中丞舌。
临江仙·村居
作者：吴熙
朝代：明

醉里衡门聊自适，短垣松竹萧森。日斜罗幕掩清阴。心孤闻远磬，愁重理瑶琴。几点落英寒著地，行来寂寞空林。有人闲坐爱微吟。平桥新涨水，一径野云深。
南江歌赠冯侍御
作者：吴爰
朝代：明
体裁：乐府曲辞

我闻南江水，发源岷山下。延袤至浔阳，一派分九派。自东一折入淞江，千里遥遥无限界。君家正在淞之隅，黄茅一搭为安居。座有丹山碧水之雅趣，案有百家诸子之菑畬。朝饮淞江水，暮食淞江鱼。淞江之水即是南江水，水木本源情敢违，呜呼水木本源情敢违。
乌台松
作者：吴献
朝代：明

将何壮故国，台石一株松。不改长春色，时留千岁容。朝开丹日荫，夜傍素娥封。潭入虬枝影，游人惊是龙。
云宿晚霞
作者：吴献
朝代：明

几度游山玩物华，最怜云宿景休嘉。露含孤岭桑榆涩，风撼双峰星影斜。不尽彤云浮碧汉，无端乌雾落红霞。闲薰欲借文茵席，卧月眠云梦远家。
万筠一叟为郑元美作·其一
作者：吴琏
朝代：明

人瘠以无肉，人俗以无竹。爱肉人所同，爱竹君所独。门外俨渭川，庐旁即淇澳。月色锁碎金，风声凤凰曲。大暑自清凉，隆寒亦苍绿。不受尘土侵，止厌牛羊触。先生归去来，对此亦自足。竹床琴一张，竹轩书数束。琴横竹阴弹，书展竹阴读。一弹一读罢，披怀酌醽醁。百年洒洒天地间，管甚谁荣与谁辱。
万筠一叟为郑元美作·其二
作者：吴琏
朝代：明

筼筜新种几千竿，要占浮生日日闲。紫陌红尘忙白昼，黄堂清兴爱青山。风生凤吹撩诗兴，雨长龙孙益笑颜。随鹤一归放林上，任教飞去复飞还。
东山
作者：吴琏
朝代：明

壁立巍峨势插天，泰山蓬岛远相连。碧涵万顷朝宗水，清泻千寻落涧泉。迎日晓莺先觉暖，向阳春树早争研。苍生引领思霖雨，安石山床未稳眠。
东所饯黄子任别余与景昌与焉饮罢告别东所云北都有询及者为拜覆景昌亦云然余独默默景昌诘余因应之曰自知潦倒无人问何必殷勤嘱使君后回看竹亭续成前句
作者：吴琏
朝代：明

一揖行藏两地分，景昌东所各云云。自知潦倒无人问，何必殷勤嘱使君。
严子陵四首
作者：吴琏
朝代：明

文叔苍颜我鬓华，相看甘分老烟霞。莫言故旧无相助，凤阙渔矶各一家。老大难为少贵谋，错将心思问羊裘。谏垣不是延宾地，依旧桐江一钓舟。白发桐江老钓徒，清风千古汉狂奴。不知崔烈祠前过，亦向先生一拜无。珍重君房列上卿，玄纁何苦远相迎。钓台细雨春山外，竿自横江水自清。
严子陵四首·其一
作者：吴琏
朝代：明

文叔苍颜我鬓华，相看甘分老烟霞。莫言故旧无相助，凤阙渔矶各一家。
严子陵四首·其三
作者：吴琏
朝代：明

白发桐江老钓徒，清风千古汉狂奴。不知崔烈祠前过，亦向先生一拜无。
严子陵四首·其二
作者：吴琏
朝代：明

老大难为少贵谋，错将心思问羊裘。谏垣不是延宾地，依旧桐江一钓舟。
严子陵四首·其四
作者：吴琏
朝代：明

珍重君房列上卿，玄纁何苦远相迎。钓台细雨春山外，竿自横江水自清。
中秋不见月
作者：吴琏
朝代：明

安得如鹏两翼张，须臾身到广寒旁。殷勤推荡阴云去，坐见全明照四方。
乙亥元旦示儿孙
作者：吴琏
朝代：明

去年今日喜迎新，今日迎新乙亥辰。膝下盛传新岁酒，眼中多是未官人。兵民利病身亲阅，今古诗书眼到频。亦欲百年垂老眼，未知松柏几经春。
乞休至丰城寄南昌郑通府
作者：吴琏
朝代：明

一心聊自适，两膝报平安。烟艇南溟外，浮云细细看。
书怀
作者：吴琏
朝代：明

移家聊避寇，如斗一行窝。好读嫌书少，因闲爱客多。雨馀山转色，风静水澄波。试问门前鹊，声声噪为何。
亡妣忌日
作者：吴琏
朝代：明

风入寒山万木悲，年年此日泪沾衣。一生独抱荣褒恨，火上殊恩付阿儿。
亡考忌日
作者：吴琏
朝代：明

心欲成灰眼欲枯，真容无计变头颅。衰怀亦有荣褒望，未识君王出猎无。
代乡人贺东博店主初度
作者：吴琏
朝代：明

历历星霜六十周，夜看南极瑞光浮。十围松柏还苍干，满眼儿孙未白头。王母玉桃呈古博，葛翁丹粒候瀛洲。晚来闲眺青天外，雨过南山色更幽。
以公事同抚州吴推府宿萝山寺
作者：吴琏
朝代：明

叠叠山峰远近连，公过闲借上方眠。高谈说处佛耸听，好句成时僧暗传。几院古松巢野鹤，两岐新麦秀山田。吟馀庵外还舒步，犬卧柴扃月满天。
何时矩作振蒙论并诗一章示余因次其韵一首及作古诗一章复其意
作者：吴琏
朝代：明

向学非难力学难，未容只作等閒看。六经浩浣宜深索，万象殷繁可静观。泉未及时那是井，神无完处岂成丹。若云事内俱忘外，张子无劳作订顽。
何时矩作振蒙论并诗一章示余因次其韵一首及作古诗一章复其意
作者：吴琏
朝代：明

圣门教人法，进学在致知。诚正与修齐，治平亦由兹。谬哉佛与老，要求捷路岐。面壁只端坐，外此无一为。明心只自快，与世何所裨。今慕圣贤学，乃佛老是师。身虽一室坐，心却万里驰。不践邹鲁实，惟习邹鲁仪。或至不家食，与时同阿依。鸟恋腐鼠味，日暮还高飞。先生数千言，足洗多士疵。寄语共学徒，勿谓吾言非。
何村八景 其一 渡头渔唱
作者：吴琏
朝代：明

来往人喧古渡头，渔翁摇漾荡扁舟。丁当几韵榔初响，欸乃数声歌未休。欢酌瓦瓶蓬月夜，醉吹横笛海天秋。相逢相问渔樵外，更有谁闲似白鸥。
何村八景 其七 岗尾樵歌
作者：吴琏
朝代：明

未遇谁能识买臣，半生樵担困红尘。放歌岗下醒如醉，射策廷中屈见伸。自信老儒终显迹，独矜愚妇不甘贫。人生穷达寻常事，头白无忘一斧斤。
何村八景 其三 桃源春霁
作者：吴琏
朝代：明

一洞森森万象新，天台真境净无尘。少官老隐人人乐，燕乳鸠鸣在在春。竹底日高金影碎，松稍风细浪声匀。宦园清赏乌纱集，佳句连篇酒数樽。
何村八景 其二 月池仙迹
作者：吴琏
朝代：明

月下何来水上姑，月明姑出会仙徒。古今池涌源泉出，红白花开锦绣铺。濯足野夫归别涧，窥鱼林鹤去平湖。何年姑再池中见，试问诗翁入会无。
何村八景 其五 涌口观澜
作者：吴琏
朝代：明

江上横拖一小冲，冲头江水去无穷。坐观湍急昼还夜，便见流行始到终。识到此时真理彻，探穷源处实心融。尼翁川上无深叹，后世何人为启蒙。
何村八景 其八 隔田耕隐
作者：吴琏
朝代：明

耕业丰隆德望尊，畜牛羊并察鸡豚。一犁春雨连年足，堆架遗书暇日观。鲁朴冠裳人楚楚，青苍松竹景漫漫。儿孙继显传清白，仕宦家成礼义门。
何村八景 其六 凤江秋月
作者：吴琏
朝代：明

萧森江上老梧桐，凤集朝阳紫翠丛。哕哕好音萧韵响，辉辉文羽翠光同。太平天子来真瑞，修史词臣记实踪。异物古今能几见，老翁时睹月明中。
何村八景 其四 西江夕照
作者：吴琏
朝代：明

阳气堂堂忽渐阴，万山西面布黄金。蝉鸣红树流清响，僧撼暮钟来好音。草下伏萤争列耀，云边飞鸟倦归林。时虽小晦朝来显，天道循环古到今。
何村八景·渡头渔唱
作者：吴琏
朝代：明

来往人喧古渡头，渔翁摇漾荡扁舟。丁当几韵榔初响，欸乃数声歌未休。欢酌瓦瓶蓬月夜，醉吹横笛海天秋。相逢相问渔樵外，更有谁闲似白鸥。月下何来水上姑，月明姑出会仙徒。古今池涌源泉出，红白花开锦绣铺。濯足野夫归别涧，窥鱼林鹤去平湖。何年姑再池中见，试问诗翁入会无。一洞森森万象新，天台真境净无尘。少官老隐人人乐，燕乳鸠鸣在在春。竹底日高金影碎，松稍风细浪声匀。宦园清赏乌纱集，佳句连篇酒数樽。阳气堂堂忽渐阴，万山西面布黄金。蝉鸣红树流清响，僧撼暮钟来好音。草下伏萤争列耀，云边飞鸟倦归林。时虽小晦朝来显，天道循环古到今。江上横拖一小冲，冲头江水去无穷。坐观湍急昼还夜，便见流行始到终。识到此时真理彻，探穷源处实心融。尼翁川上无深叹，后世何人为启蒙。萧森江上老梧桐，凤集朝阳紫翠丛。哕哕好音萧韵响，辉辉文羽翠光同。太平天子来真瑞，修史词臣记实踪。异物古今能几见，老翁时睹月明中。未遇谁能识买臣，半生樵担困红尘。放歌岗下醒如醉，射策廷中屈见伸。自信老儒终显迹，独矜愚妇不甘贫。人生穷达寻常事，头白无忘一斧斤。
偶书
作者：吴琏
朝代：明

哕哕寒蝉午树鸣，相呼丛杂喜同听。高枝清响谐韶律，谁识梧岗老凤声。
偶遇陈习之于途邀至家出诸郎劝酒
作者：吴琏
朝代：明

四十年中一故知，乍逢疑是复疑非。嘉殽密饯新篘酒，高兴频哦旧寄诗。洒洒笑谈浑故态，訚訚纡袂尽英儿。相看可预为君贺，多却燕山桂一枝。
允祯尹怀安诗以示之
作者：吴琏
朝代：明

世外精神一老身，闲中点检未全贫。秫田负郭年供酒，笋箨堆林日当薪。半亩池鱼于仞跃，四时园果相鲜新。君恩当报民当恤，莫遣家乡入念频。
元宵十三夜偶成
作者：吴琏
朝代：明

景入元霄夜已三，挂灯鸣鼓遍江南。远推到处浑如此，人乐时平不用参。扰扰尘途五十三，笑将清抱卷江南。洞深径曲柴门静，止见耕人入笑参。归遁年经二十三，杖藜村北与村南。乡童野叟不相识，窃问旁人始向参。竹菊松开曲径三，水光山色丽庵南。日摊周易垂帘坐，头白浑无一吏参。
元宵十三夜偶成·其一
作者：吴琏
朝代：明

景入元霄夜已三，挂灯鸣鼓遍江南。远推到处浑如此，人乐时平不用参。
元宵十三夜偶成·其三
作者：吴琏
朝代：明

归遁年经二十三，杖藜村北与村南。乡童野叟不相识，窃问旁人始向参。
元宵十三夜偶成·其二
作者：吴琏
朝代：明

扰扰尘途五十三，笑将清抱卷江南。洞深径曲柴门静，止见耕人入笑参。
元宵十三夜偶成·其四
作者：吴琏
朝代：明

竹菊松开曲径三，水光山色丽庵南。日摊周易垂帘坐，头白浑无一吏参。
元旦城中诸友多枉贺衰步莫能酬答谢之以诗
作者：吴琏
朝代：明

年来筋力觉希微，试步长街苦慢移。官小有车难自驾，俗衰无马借人骑。独将山斗悬清德，未及庭阶显敬仪。何日从容一寻访，细披清话话襟期。
入觐过诸湖
作者：吴琏
朝代：明

行担希微客舫轻，一帆风过几沧溟。岸旁水落石还出，岗上草黄松自青。老翁泛湖舟几只，孺子濯足歌数声。倚蓬一望成惆怅，诗谩吟哦酒谩倾。
入觐途中咏雪
作者：吴琏
朝代：明

雨密风严冻转加，絮飞盐撒两无瑕。千门有地皆凝粉，万树无春自放花。晓日短詹垂玉箸，晚风平地起银沙。丰年有兆宜相庆，驻马呼童问酒家。
八喜
作者：吴琏
朝代：明

逐臣还旧职，稚子试新衣。狱客来天赦，盘鱼入巨池。晋闻淝水捷，汉解白登围。少妇孤帏久，夫从远戍归。
再和一首送恒叔还京
作者：吴琏
朝代：明

出承王事岁频更，指日旋车入帝城。几曲纯和仙乐奏，三声嘹亮静鞭鸣。鹓鸾文武千官集，鱼水君臣百世情。延语夜深更前席，鬼神无问问苍生。
再咏镇海楼
作者：吴琏
朝代：明

山上重重万仞高，一城应借壮雄豪。阶前景色迷霄汉，檐下松声沸海涛。天近云深尘迹断，境虚人静籁音嘈。望中恍惚蓬莱接，拟向瑶池摘碧桃。
再成一首
作者：吴琏
朝代：明

城市日啾啾，谁言景趣幽。古墙垂薜荔，山木叫軥辀。翠盖秋松老，黄云晚稻稠。旅庭如近此，无日不追游。
写怀时允祯初应召
作者：吴琏
朝代：明

无官真觉一身轻，晓罢厨烟睡正醒。对客日无辞酒意，教儿时有读书声。一犁秋垄输官早，几箔春蚕报茧成。试问怀安近消息，圣明行召到神京。
刚峰
作者：吴琏
朝代：明

石骨插天秀，烟花对人好。细草春复秋，壁立乾坤老。
北行舟中感事时兄新亡
作者：吴琏
朝代：明

西风吹雨湿平沙，红白江边一路花。启镜有时羞对镜，思家无夜不还家。池荒草没鸿音断，云白山高望眼赊。江舸渐移乡渐远，乡书何日到天涯。
北行舟中见渔郎
作者：吴琏
朝代：明

白白沿江蘋，青青连堤柳。渔翁莞尔笑，是笑行人否。
友于斋为李评事题
作者：吴琏
朝代：明

两体分明一气来，高斋名义古风回。紫荆一树叶长茂，红棣满庭花对开。埙可吹时篪可奏，粟堪舂处帛堪裁。乾坤满眼燃箕者，翘首高山亦愧哉。
古别离
作者：吴琏
朝代：明

今日与郎别，何时对郎话。思郎在何时，月入孤窗罅。
同年胡竹亭大声擢广东方伯来顾诗以奉谢
作者：吴琏
朝代：明

甲午隆冬贵水滨，相看相叙即相亲。八千里外新方伯，四十年前老故人。叔厚德刚官异秩，邦贤元善迹同尘。笠翁忽迓乘车客，浊醑清谈意各真。
吕望
作者：吴琏
朝代：明

八十江头老钓翁，时来人自识非熊。后车远载腾腾去，四海升平指顾中。
含山寄李席珍杨景昌
作者：吴琏
朝代：明

小小茅檐数十馀，一春耕凿自如如。莫言鸡小刀无用，赢得官闲日看书。
吴斗南别号西庄
作者：吴琏
朝代：明

元亮归去来，欲与市尘绝。何当过行轩，推窗玩新月。
吴斗南谓人生须行乐何拘拘不出写以奉答
作者：吴琏
朝代：明

人各持一心，心各主其事。显晦道本同，语默理无二。鲁男深闭门，柳公置怀次。凁水时拒妾，东山日携妓。伯夷耻周粟，太公赞周治。严陵戏横足，尼父肃屏气。辟佛闻韩公，押僧见苏氏。闭门著道德，历国说仁义。汲黯摅直忠，陈平弄奇计。独醒沈汩罗，盗饮卧邻地。谁适更谁莫，谁非更谁是。君子何必同，亦仁而已矣。
周侍御上疏言幸臣事谪怀远驿过访诗以奉赠
作者：吴琏
朝代：明

老山豺虎众所畏，大厦栋梁谁力扶。卓尔声光千载仰，挺然天地一心孤。依阿随世乃妾妇，雄猛敢言真丈夫。我有此怀无地发，独将忧念抱江湖。
和冯汝清见访
作者：吴琏
朝代：明

公暇委蛇退早衙，官庭频扫净无沙。忽传客舫停关外，问是君来自海涯。酷爱绸缪情惓惓，不妨倾倒帽斜斜。山城浊酒应能醑，未放山夫送小车。
和同年滕侍御见寄韵
作者：吴琏
朝代：明

井不停污井自清，镜频磨洗镜常明。座前草长翠交翠，花外鸟啼声接声。新隐要加新样学，老闲应习老农耕。藏机露拙谋身计，天性由来怕近名。碧山深处暂逃名，舆羽钩金别重轻。能勿忘时须勿助，既无将处亦无迎。曾参属纩且易箦，子路蹈危还结缨。不是苍天与良弼，筑夫那出为调羹。久坐专城鬓已班，一封投乞卧青山。畅怀美酒频招饮，得意新吟每自删。花径有苔闲自扫，竹门无事镇常关。桃源深处成深隐，无复渔郎到此间。
和同年滕侍御见寄韵·其一
作者：吴琏
朝代：明

井不停污井自清，镜频磨洗镜常明。座前草长翠交翠，花外鸟啼声接声。新隐要加新样学，老闲应习老农耕。藏机露拙谋身计，天性由来怕近名。
和同年滕侍御见寄韵·其三
作者：吴琏
朝代：明

久坐专城鬓已班，一封投乞卧青山。畅怀美酒频招饮，得意新吟每自删。花径有苔闲自扫，竹门无事镇常关。桃源深处成深隐，无复渔郎到此间。
和同年滕侍御见寄韵·其二
作者：吴琏
朝代：明

碧山深处暂逃名，舆羽钩金别重轻。能勿忘时须勿助，既无将处亦无迎。曾参属纩且易箦，子路蹈危还结缨。不是苍天与良弼，筑夫那出为调羹。
和彭文见寄
作者：吴琏
朝代：明

头白纷纷任世嗔，野怀幽兴逐年新。闲中白昼我为我，忙里红尘人自人。浮云忽舒忽复卷，尺蠖俄屈俄还伸。人间冷暖浑无定，律转阳和即是春。
和戴伯元李席珍菊会诗二首
作者：吴琏
朝代：明

老圃秋容次第开，晚山清节可谁陪。日高重影参差见，风细微香远近来。盈把采馀陶令手，落英飧老屈原杯。枝枝朵朵重重瓣，真费天工细剪裁。高秋篱落露华浓，佳节何年酒盏空。彭泽白衣来远圃，龙山乌帽落轻风。菊因人赏花方媚，诗出天然句始工。更拾落英频细嚼，这般清味可谁同。
和戴伯元李席珍菊会诗二首·其一
作者：吴琏
朝代：明

老圃秋容次第开，晚山清节可谁陪。日高重影参差见，风细微香远近来。盈把采馀陶令手，落英飧老屈原杯。枝枝朵朵重重瓣，真费天工细剪裁。
和戴伯元李席珍菊会诗二首·其二
作者：吴琏
朝代：明

高秋篱落露华浓，佳节何年酒盏空。彭泽白衣来远圃，龙山乌帽落轻风。菊因人赏花方媚，诗出天然句始工。更拾落英频细嚼，这般清味可谁同。
和敦仁游月溪用前韵
作者：吴琏
朝代：明

萦纡松径路高低，三扣禅关见月溪。千岭南横千岭北，一池东注一池西。飞云洞阔无遮日，过雨林深未湿泥。满日助吟吟不尽，小禽何处数声啼。
和杨恒叔集中一作托恒叔呈同事黄公
作者：吴琏
朝代：明

莫厌驱驰志欲更，丈夫期见许长城。野花有泪向谁滴，春鸟无依惟乱鸣。塞北虏尘应着眼，江南民力可留情。同乡同宦应同志，要使前人识后生。
和杨恒叔集中五首前二章道恒叔事后三章自道
作者：吴琏
朝代：明

江上深清碗上茶，蒙山香味渗卢牙。无馀宿秽留腔臆，没点轻尘上帽纱。诗就有时寻壁写，酒乾无用向邻赊。莫言民瘼深难药，春到寒枝自放花。眼底生灵泽已覃，旅怀秋月湛清潭。孤忠自许平生尽，一枕何因白昼酣。点检世情那下咽，抚摩民瘼不停骖。当官事俨如家事，容不冠缨世世簪。觥筹方错酒方酣，风送微香远自南。隔浦野禽啼似诉，掠池芳蝶绕如参。画前有易非虚语，陶后无闻是实谈。道体几人能默契，濂溪天地仿参三。一山风月老江南，古俗时情已历谙。傍柳过川行独一，举杯邀月影成三。新诗此日劳频寄，旧事何年一共谈。争谓白头成潦倒，万钓谁信力犹堪。文会京华远结朋，一心忠告愧何能。日从闹市旁耽读，夜向邻家隙借灯。顾我老琴纹少漆，任人方竹杖无棱。宦情萧索投闲早，遥拟随山拽瘦藤。
和杨恒叔集中五首前二章道恒叔事后三章自道·其一
作者：吴琏
朝代：明

江上深清碗上茶，蒙山香味渗卢牙。无馀宿秽留腔臆，没点轻尘上帽纱。诗就有时寻壁写，酒乾无用向邻赊。莫言民瘼深难药，春到寒枝自放花。
和杨恒叔集中五首前二章道恒叔事后三章自道·其三
作者：吴琏
朝代：明

觥筹方错酒方酣，风送微香远自南。隔浦野禽啼似诉，掠池芳蝶绕如参。画前有易非虚语，陶后无闻是实谈。道体几人能默契，濂溪天地仿参三。
和杨恒叔集中五首前二章道恒叔事后三章自道·其二
作者：吴琏
朝代：明

眼底生灵泽已覃，旅怀秋月湛清潭。孤忠自许平生尽，一枕何因白昼酣。点检世情那下咽，抚摩民瘼不停骖。当官事俨如家事，容不冠缨世世簪。
和杨恒叔集中五首前二章道恒叔事后三章自道·其五
作者：吴琏
朝代：明

文会京华远结朋，一心忠告愧何能。日从闹市旁耽读，夜向邻家隙借灯。顾我老琴纹少漆，任人方竹杖无棱。宦情萧索投闲早，遥拟随山拽瘦藤。
和杨恒叔集中五首前二章道恒叔事后三章自道·其四
作者：吴琏
朝代：明

一山风月老江南，古俗时情已历谙。傍柳过川行独一，举杯邀月影成三。新诗此日劳频寄，旧事何年一共谈。争谓白头成潦倒，万钓谁信力犹堪。
和江桂轩先生感事韵
作者：吴琏
朝代：明

闻说桃源古洞中，四时天气暖如烘。白头翁讲前朝事，赤脚人存上古风。山顶朦胧红日近，树头苍翠碧云浓。由来此地堪投足，直作云岩不老翁。
和江桂轩先生韵
作者：吴琏
朝代：明

五十辞官六十来，老怀长向酒中开。春深紫蕨盈筐采，雨后芳兰绕径栽。讲诵诗书儿满眼，品题风月稿成堆。细观身外浑閒事，一枕方床日几回。
和白沙先生与门人唱和诗
作者：吴琏
朝代：明

欲上飞云散一歌，相看休问意如何。学吹牧子骑牛笛，闲著渔翁钓月蓑。黑发渐惊成白发，黄河新见转清河。太平有象年来见，山下耕人雨后多。
和虚舟明府赋得不知秋思在谁家
作者：吴琏
朝代：明

梧叶飘寒不禁秋，况逢清夕露华流。征人漠漠云归塞，晚笛声声风满楼。琴罢有人添别恨，情多何处赋閒愁。扁舟偏剩沧江客，头白冥心月共悠。
和邝敦仁游白云山韵
作者：吴琏
朝代：明

白云高觉四山低，中有源泉注百溪。洗耳涧边清彻骨，振衣岗上净无泥。谈间适意言何尽，天际轻阴日未西。屐稳路平行易易，免教前路鹧鸪啼。
哀词哀亡女也
作者：吴琏
朝代：明

念乃容，忆乃心。瑩然一圭璧，允矣双南金。未鼓瑟与琴，何地扬清音。后妃天命使若汝，国风那见关睢吟。关睢吟，作于古不作于今，汝翁一泪常沾襟。
哀词哀亡女也
作者：吴琏
朝代：明
体裁：古风

念乃容，忆乃心。莹然一圭璧，允矣双南金。未鼓瑟与琴，何地扬清音。后妃天命使若汝，国风那见关睢吟。关睢吟，作于古不作于今，汝翁一泪常沾襟。
哭太学友陕西张恕
作者：吴琏
朝代：明

迢递琴书上帝畿，子规啼月落馀晖。一窗灯火十年梦，万里关河一衬归。绿鬓眼枯新旐墨，白头肠断旧莱衣。生刍一束无由置，拈笔哀吟泪雨飞。
哭李元善
作者：吴琏
朝代：明

极品谁言下品官，先生交义老弥尊。人逢万里常相问，情重三年两造门。诗寄山中新意好，金悬腰上旧心存。茫然一去无消息，我泪汪洋涨百川。百疏金门疏疏通，清时谁不羡人龙。一方伯爵心常苦，二品官囊日屡空。黄鸺羽垂云黯黯，紫薇花萎雨濛濛。蛮司官长蛮山獠，洒泪含悲想望中。
哭李元善·其一
作者：吴琏
朝代：明

极品谁言下品官，先生交义老弥尊。人逢万里常相问，情重三年两造门。诗寄山中新意好，金悬腰上旧心存。茫然一去无消息，我泪汪洋涨百川。
哭李元善·其二
作者：吴琏
朝代：明

百疏金门疏疏通，清时谁不羡人龙。一方伯爵心常苦，二品官囊日屡空。黄鸺羽垂云黯黯，紫薇花萎雨濛濛。蛮司官长蛮山獠，洒泪含悲想望中。
商妇叹
作者：吴琏
朝代：明

灯花频卜梦频猜，江上何年一棹回。最识孤怀是明月，夜深时入小窗来。
喜书塾新成
作者：吴琏
朝代：明

屋外青山山外庭，山深人静院清清。池边洗砚鱼龙喜，竹里题诗鸟雀惊。窗几净函春草绿，吾伊声蔼夜灯明。青衿满眼俱豪俊，从此朝阳有凤鸣。
喜元恶伏诛
作者：吴琏
朝代：明

黄河千派忽澄清，四海喧然诵太平。障日浮云旋自散，洗天凉雨为谁倾。辉辉当路消狼迹，赫赫朝阳起凤鸣。老眼久期应见此，新诗聊作慰苍生。
城中遣怀
作者：吴琏
朝代：明

投老卧州城，山村月未明。旧齑春味好，新韭晓香清。黄卷儿童业，芳樽故旧情。一心随所寓，踪迹任浮萍。
城市山林亭会酌二首时九月六日也亭前禾甚丰
作者：吴琏
朝代：明

苍翠山林景，巍峨城上楼。北山松已老，南亩稻将收。陶谢诗相敌，雷陈分各投。罗浮何日约，同与赤松游。欲豁江南望，重登镇海楼。林高花影细，人閧鸟声收。朱紫衣冠盛，金兰气义投。景馀吟不尽，重拟一同游。
城市山林亭会酌二首时九月六日也亭前禾甚丰·其一
作者：吴琏
朝代：明

苍翠山林景，巍峨城上楼。北山松已老，南亩稻将收。陶谢诗相敌，雷陈分各投。罗浮何日约，同与赤松游。
城市山林亭会酌二首时九月六日也亭前禾甚丰·其二
作者：吴琏
朝代：明

欲豁江南望，重登镇海楼。林高花影细，人閧鸟声收。朱紫衣冠盛，金兰气义投。景馀吟不尽，重拟一同游。
堂前含笑花二株二鸟巢其上
作者：吴琏
朝代：明

苍翠堂前两树花，两禽巢结两枝槎。雌雄覆育时来往，相对相忘乐岁华。
复南昌守
作者：吴琏
朝代：明

彭泽爱陶潜，陶潜厌彭泽。一杯浮罗春，世外神仙客。
妾命薄
作者：吴琏
朝代：明
体裁：古风

妾命薄，妾命薄，寒夜孤帏泪偷落。舞台歌榭郎马嘶，郎舡江上何时归。
妾命薄
作者：吴琏
朝代：明

妾命薄，妾命薄，寒夜孤帏泪偷落。舞台歌榭郎马嘶，郎船江上何时归。
孔明
作者：吴琏
朝代：明

三顾频烦草屋中，奋然扶汉一心雄。当时不入英雄眼，谁识南阳有卧龙。
宦园吟
作者：吴琏
朝代：明

宦园深处万松阴，阵阵风涛响素琴。上涧流泉鸣下涧，东林啼鸟和西林。花开红白名谁识，蒲长高低绿自深。卧此怡神应不老，不须蓬岛细追寻。
宦园览景喜题
作者：吴琏
朝代：明

闲拽园中杖，迢迢一洞深。晓花光灿锦，风竹碎筛金。赤鲤惊雷跃，黄鹂隔树音。不胜清兴发，觅纸寄新吟。
宫词三首
作者：吴琏
朝代：明

帘卷霞光日暮时，白羊何处响车儿。自知离合皆天定，不用吴盐洒竹枝。织罢公裳绣锦袍，妾身随分效微劳。中情何用君王识，俯仰无惭是所操。门径春风翳草芽，懒将心事弄铅华。惊回午梦闲啼鸟，斜倚宫墙看落花。
宫词三首·其一
作者：吴琏
朝代：明

帘卷霞光日暮时，白羊何处响车儿。自知离合皆天定，不用吴盐洒竹枝。
宫词三首·其三
作者：吴琏
朝代：明

门径春风翳草芽，懒将心事弄铅华。惊回午梦闲啼鸟，斜倚宫墙看落花。
宫词三首·其二
作者：吴琏
朝代：明

织罢公裳绣锦袍，妾身随分效微劳。中情何用君王识，俯仰无惭是所操。
寄刘世祯
作者：吴琏
朝代：明

何日？江一泊舟，风烟为别几经秋。逢人数问南来信，闻说先生已白头。
寄刘世祯
作者：吴琏
朝代：明
体裁：七言绝句

何日�江一泊舟，风烟为别几经秋。逢人数问南来信，闻说先生已白头。
寄刘晏叔昆仲
作者：吴琏
朝代：明

座上埙鸣座下篪，相欢相笑日怡怡。闻人不似逢人话，见面深嫌识面迟。夏雨苗须秋雨实，少年心赖暮年持。自惭潦倒头空白，真率惟应叔季知。
寄同年滕吉甫侍御
作者：吴琏
朝代：明

一经曾会北城寰，清诲深铭肺腑间。肃肃秋霜严豸府，霏霏春雨润含山。铺阶春草窗前绿，入眼莱衣膝下斑。两地悠然无一事，独忧诗债未全还。
寄同年潘雪竹佥宪
作者：吴琏
朝代：明

一别年光四十馀，两天风月各如如。山深地僻逢人少，不是无心懒寄书。
寄同年程德和用前韵
作者：吴琏
朝代：明

杏花清会北城寰，汤饼新河饮笑间。几载银台弘圣政，甚时华发映青山。有无树树成阴绿，多少英英舞袖斑。消息茫然宜两达，一封书往一封还。
寄同年程德和通政
作者：吴琏
朝代：明

老去何年是会时，一江南北路微微。山深驿使无来往，莫怪梅花折寄迟。
寄同班友罗益之
作者：吴琏
朝代：明

八千里外南来客，五六年前北会人。向日野葵同傍砌，好音林鸟未鸣春。新衣数振清尘气，宝剑重磨现斗文。几欲抠趋问鱼鲁，不堪微病日频频。
寄康孙
作者：吴琏
朝代：明

长大聪明幼可观，诗文能诵说康孙。他年定笑而翁拙，四十馀三始作官。长大辛勤幼可观，诗文频诵说康孙。他年定笑而翁懒，五十馀三即弃官。
寄康孙·其一
作者：吴琏
朝代：明

长大聪明幼可观，诗文能诵说康孙。他年定笑而翁拙，四十馀三始作官。
寄康孙·其二
作者：吴琏
朝代：明

长大辛勤幼可观，诗文频诵说康孙。他年定笑而翁懒，五十馀三即弃官。
寄李元善时元善为广西大参
作者：吴琏
朝代：明

忠节看看老益强，江河谁谓斗堪量。万家厚泽四时雨，到处浓阴一树棠。稷契眼中调重鼎，巢由林下稳方床。纤需负郭田堪秫，松底何年一尽觞。得入青山便掩扉，半因衰病半狂痴。人前不尽三分话，酒后空哦几句诗。膝下彩衣娱老母，案头黄卷付诸儿。扣门有客来相问，万事摇头说不知。
寄李元善时元善为广西大参·其一
作者：吴琏
朝代：明

忠节看看老益强，江河谁谓斗堪量。万家厚泽四时雨，到处浓阴一树棠。稷契眼中调重鼎，巢由林下稳方床。纤需负郭田堪秫，松底何年一尽觞。
寄李元善时元善为广西大参·其二
作者：吴琏
朝代：明

得入青山便掩扉，半因衰病半狂痴。人前不尽三分话，酒后空哦几句诗。膝下彩衣娱老母，案头黄卷付诸儿。扣门有客来相问，万事摇头说不知。
寄沙水诸舅
作者：吴琏
朝代：明

溪水清清漾碧沙，古松岗上是谁家。年来闻得浮生计，闲辟污莱学种瓜。
寄胡大声京兆
作者：吴琏
朝代：明

北府春风暖，南园午簟凉。行藏随所寓，独恨天茫茫。
寄陈秉常
作者：吴琏
朝代：明

濡笔题诗一寄君，镜中华发几茎新。风烟满眼千村夜，桃李连城百岁春。寂寂寒蝉藏绿叶，踆踆肥马浪红尘。卷舒成算君曾定，三策何年上圣神。
寄黄掌科亲家
作者：吴琏
朝代：明

数亩青山一剩夫，满天风月夜琴孤。卑微自拟无人问，曾有何人一问无。
富翁吟
作者：吴琏
朝代：明

绣户雕阑玳瑁筵，沈檀风袅鸭炉烟。翠钿错落调钟乳，玉笋纵横拨锦弦。紫阁绣袍车杂沓，金丸珠履客喧填。蜡薪麟脯龙为醢，笑杀何曾日万钱。
寓含山答南都胡侍御胡先为含山令
作者：吴琏
朝代：明

瘦马南来十室中，山深无自见人龙。古来旧政传新令，手教无妨日数封。
寓太学久病喜李元善一至
作者：吴琏
朝代：明

一枕方床两月眠，旅怀如醉日如年。苍头更有何人问，茶灶清风袅翠烟。
寓太学拨闷·其一
作者：吴琏
朝代：明

白发贫江南，青衫老江北。井渫人不食，伊谁为悽恻。
寓太学拨闷·其二
作者：吴琏
朝代：明

逢人开口笑嘻嘻，问我如何应不知。囊里有钱频换酒，笔端无事烂题诗。书馀监业三旬课，闲落灯花几局棋。不达不穷无碍客，极宜人道是愚痴。
山中即事四首
作者：吴琏
朝代：明

僻地六七亩，好邻三四家。逐时买鸡犬，随雨种桑麻。瓮泼新篘酒，梅开老树花。不愁甘旨缺，随处见生涯。一拨红尘便入山，山中甘旨慰慈颜。坐开黄卷清窗净，卧掩柴扉白昼闲。癖好诗书增白发，衰凭丹药助朱颜。赤松子候同游乐，婚嫁何年了世间。四角黄牛一草庐，一山松竹一江鱼。饮馀盏酒即寻睡，了却些农便看书。挺岁萱花堂以北，争春兰茁雨之馀。故人若问陶元亮，飞鸟还林只自如。一入青山即当仙，野禽幽鹿伴清眠。诗书剩买无论价，风月频赊不用钱。林外軥辀花外蝶，径中松竹雨中莲。少开老眼成真趣，翻恨红尘误少年。
山中即事四首·其一
作者：吴琏
朝代：明

僻地六七亩，好邻三四家。逐时买鸡犬，随雨种桑麻。瓮泼新篘酒，梅开老树花。不愁甘旨缺，随处见生涯。
山中即事四首·其三
作者：吴琏
朝代：明

四角黄牛一草庐，一山松竹一江鱼。饮馀盏酒即寻睡，了却些农便看书。挺岁萱花堂以北，争春兰茁雨之馀。故人若问陶元亮，飞鸟还林只自如。
山中即事四首·其二
作者：吴琏
朝代：明

一拨红尘便入山，山中甘旨慰慈颜。坐开黄卷清窗净，卧掩柴扉白昼闲。癖好诗书增白发，衰凭丹药助朱颜。赤松子候同游乐，婚嫁何年了世间。
山中即事四首·其四
作者：吴琏
朝代：明

一入青山即当仙，野禽幽鹿伴清眠。诗书剩买无论价，风月频赊不用钱。林外軥辀花外蝶，径中松竹雨中莲。少开老眼成真趣，翻恨红尘误少年。
张东所承荐北行诗以奉赠
作者：吴琏
朝代：明

事道宗尼父，谈仁法孟翁。圣贤无二道，千古此心同。
张东所送厓山新志读而有感
作者：吴琏
朝代：明

新祠新志两荧荧，宇宙纲常日月明。一后万年彰圣德，三臣千古慰忠灵。宋庭王蔡章椎破，虏祸秦韩贾酿成。六贼共消恭帝恨，英雄徒尔费精诚。
张同府菊会再和
作者：吴琏
朝代：明

直北衣冠透直南，各将缨足濯湘潭。达人到处覃清化，处士何人肆横谈。伊傅俟时离稼筑，范韩当宁正冠簪。投闲共际升平日，吟酌何妨会再三。花气云光蔼座南，玳筵珍俎府潭潭。闲同洛社舒吟兴，乐会香山谩笑谈。老去喜逢黄菊节，择来忻向白头簪。梅边竹底何年约，无负桃源辟径三。一官同弃卧江南，风爽清窗月浸潭。酷爱陶潜深逸兴，生憎王衍弄虚谈。书云胜怠方臻吉，易说无疑始盍簪。勿谓老闲无自勉，不容心思日参三。罗浮千仞耸天南，风满岩峦月满潭。藜杖洞中时纵步，草庵云顶日高谈。书添新见闲应读，花霭奇芬老亦簪。记得名人一佳句，乾坤添我便成三。读罢周南读召南，恍将情性浣江潭。柏舟冰操宜深玩，中冓污言勿浪谈。投以木瓜宜厚报，赠之芍药未容簪。善心逸志因惩发，一唱忻然叹至三。结得松亭翠竹南，竹松清影倒澄潭。清怀正拟闲吟弄，下笔深疑助笑谈。莘野垄头粳正熟，柴桑篱下菊频簪。故人不鄙常来教，方信朋侪益者三。
张同府菊会再和·其一
作者：吴琏
朝代：明

直北衣冠透直南，各将缨足濯湘潭。达人到处覃清化，处士何人肆横谈。伊傅俟时离稼筑，范韩当宁正冠簪。投闲共际升平日，吟酌何妨会再三。
张同府菊会再和·其三
作者：吴琏
朝代：明

一官同弃卧江南，风爽清窗月浸潭。酷爱陶潜深逸兴，生憎王衍弄虚谈。书云胜怠方臻吉，易说无疑始盍簪。勿谓老闲无自勉，不容心思日参三。
张同府菊会再和·其二
作者：吴琏
朝代：明

花气云光蔼座南，玳筵珍俎府潭潭。闲同洛社舒吟兴，乐会香山谩笑谈。老去喜逢黄菊节，择来忻向白头簪。梅边竹底何年约，无负桃源辟径三。
张同府菊会再和·其五
作者：吴琏
朝代：明

读罢周南读召南，恍将情性浣江潭。柏舟冰操宜深玩，中冓污言勿浪谈。投以木瓜宜厚报，赠之芍药未容簪。善心逸志因惩发，一唱忻然叹至三。
张同府菊会再和·其六
作者：吴琏
朝代：明

结得松亭翠竹南，竹松清影倒澄潭。清怀正拟闲吟弄，下笔深疑助笑谈。莘野垄头粳正熟，柴桑篱下菊频簪。故人不鄙常来教，方信朋侪益者三。
张同府菊会再和·其四
作者：吴琏
朝代：明

罗浮千仞耸天南，风满岩峦月满潭。藜杖洞中时纵步，草庵云顶日高谈。书添新见闲应读，花霭奇芬老亦簪。记得名人一佳句，乾坤添我便成三。
归欤词
作者：吴琏
朝代：明

归欤归欤，吾之膝有琴案有书。琴可鼓而造尧舜之区，书可读而坐周孔之隅。吾之竹万个松数株。深苍浅翠，老怀衰步可于此而少舒。清江枕村兮可渔，薄田负郭兮可锄。出无车兮蹇驴，食无鱼兮盐菹，居无庐兮茅旋可诛。如此亦可放浪形骸而自适，何役役于尘途而久困其躯。菽水以娱老亲兮，旦夕愉愉。诗书以启儿童兮，庭其日趋。再掩扉于罗浮兮，日求心得之馀。惟冀所生于无忝谁其拘。
思忠
作者：吴琏
朝代：明

天恩深似海，无计答埙埃。岁月侵寻去，头颅老大来。蚁蜂惟主恋，葵藿向阳开。忠悃施无地，新吟只自裁。
感事
作者：吴琏
朝代：明

青骢迢递一旌持，日烈霜横鬼魅知。流放不谈谈齿决，豺狼无问问狐狸。连村惨澹云霞黑，一路沧凉草木悲。珍重古来强项者，堂堂宫事不容私。
感事寄张东所
作者：吴琏
朝代：明

花坞花枝撼晓风，不知飘白定飘红。古来身外浑閒事，一枕清窗午梦浓。
戏笔
作者：吴琏
朝代：明

蒲扇纶巾老秃翁，一天明月一山风。闭门谢绝人间事，一任浮云过眼中。
戏问冯汝清
作者：吴琏
朝代：明

千首君曾寄老夫，居官何事一诗无。穷通自古寻常事，谁解千年在仕途。
挽司马刘东山
作者：吴琏
朝代：明

舞雩春暮树婆娑，清世谁同一咏歌。卓尔泰山耸云汉，屹然铜柱障江波。调元痛失雷司户，医国伤无晋叔和。寄语城狐已投阱，洞云深处笑呵呵。一咏甘棠岭外喧，塞尘狼火静沿边。常遭厥愠常驰誉，不怍于人不愧天。丹凤碧梧鸣盛世，冷风寒徼痛残年。自惭莫遂抠趋愿，空学侯巴忆太玄。
挽司马刘东山·其一
作者：吴琏
朝代：明

舞雩春暮树婆娑，清世谁同一咏歌。卓尔泰山耸云汉，屹然铜柱障江波。调元痛失雷司户，医国伤无晋叔和。寄语城狐已投阱，洞云深处笑呵呵。
挽司马刘东山·其二
作者：吴琏
朝代：明

一咏甘棠岭外喧，塞尘狼火静沿边。常遭厥愠常驰誉，不怍于人不愧天。丹凤碧梧鸣盛世，冷风寒徼痛残年。自惭莫遂抠趋愿，空学侯巴忆太玄。
挽梁景默
作者：吴琏
朝代：明

诗书曾伴夜灯红，胶漆心情老少同。万里云霄齐骥足，一坛童冠坐春风。卢床清梦腾腾醒，孔眼浮云色色空。生寄死归何足惜，束刍来置写情衷。
挽钟德刚
作者：吴琏
朝代：明

少小相投老大来，薤稀朝露独徘徊。子规啼月寒潮落，飓母号山夏木摧。白发茝兰伤独佩，青山藜杖可谁陪。百年有念宜欢会，各到城头紫翠堆。
昭君词
作者：吴琏
朝代：明

妾入夷宫汉土清，玉容虚说解倾城。君王好奠毛延寿，一笔殊当百万兵。
村居偶作回文
作者：吴琏
朝代：明

乡村细雨夜冥冥，侍婢歌传酒半瓶。长线柳拖春淡淡，好音莺唤晓清清。商行远岭浮烟散，客过闲庭睡犬惊。良友几时同发兴，湘江小艇一蓑轻。
杨景昌宴会林别驾席中成诗在席者各次其韵
作者：吴琏
朝代：明

乌巷深沈古谢家，衣冠文彩绚飞霞。铿金戛玉宾吟富，列鼎焚沈主宴华。醇酿饮馀加烈酿，菊花丛里灿梅花。醉来身外浑忘却，疑在仙河共泛槎。
桂庵为斗南表亲作
作者：吴琏
朝代：明

丹桂种亭坡，燕山景趣多。清风香馥郁，明月影婆娑。天上寒蝉窟，人间白兔窝。诸郎高入袖，不用见嫦娥。
桃源八景九首 其七 乌宦园
作者：吴琏
朝代：明

乌宦名园古所闻，古人佳致属今人。一林风月年年在，吟弄依然只缙绅。
桃源八景九首 其三 通潮井
作者：吴琏
朝代：明

一脉连江水气通，时消时长与潮同。供炊来往人何限，饱后都忘造化功。
桃源八景九首 其九 洗墨池
作者：吴琏
朝代：明

云影天光一鉴开，墨波微动晓风来。细看洗砚鱼吞句，知是青山老骏才。
桃源八景九首 其二 松阴亭
作者：吴琏
朝代：明

万松岭上松阴亭，松阴盛夏风泠泠。老翁午睡忽惊觉，何处鸟啼三四声。
桃源八景九首 其二 松阴亭
作者：吴琏
朝代：明

万松岭上松阴亭，松阴盛夏风泠泠。老翁午睡忽惊觉，何处鸟啼三四声。一脉连江水气通，时消时长与潮同。供炊来往人何限，饱后都忘造化功。挺挺高枝势入云，喳喳灵鹊噪声频。年来喜事知多少，珍重时时报主人。袅袅垂虹跨紫霄，彩云深处路迢迢。少年倘遂男儿志，何必乘车过此桥。红莲艳艳碧莲开，风细馀香远近来。藕大如船花十丈，结窝何必问蓬莱。乌宦名园古所闻，古人佳致属今人。一林风月年年在，吟弄依然只缙绅。万个萧森一径遥，逼人清气日飘飘。瘦藤短帽闲来往，立听微风奏凤韶。云影天光一鉴开，墨波微动晓风来。细看洗砚鱼吞句，知是青山老骏才。
桃源八景九首 其五 通云桥
作者：吴琏
朝代：明

袅袅垂虹跨紫霄，彩云深处路迢迢。少年倘遂男儿志，何必乘车过此桥。
桃源八景九首 其八 万竹径
作者：吴琏
朝代：明

万个萧森一径遥，逼人清气日飘飘。瘦藤短帽闲来往，立听微风奏凤韶。
桃源八景九首 其六 莲花坞
作者：吴琏
朝代：明
体裁：七言绝句

红莲艳艳碧莲开，风细馀香远近来。藕大如舡花十丈，结窝何必问蓬莱。
桃源八景九首 其六 莲花坞
作者：吴琏
朝代：明

红莲艳艳碧莲开，风细馀香远近来。藕大如船花十丈，结窝何必问蓬莱。
桃源八景九首 其四 灵鹊枝
作者：吴琏
朝代：明

挺挺高枝势入云，喳喳灵鹊噪声频。年来喜事知多少，珍重时时报主人。
桃源八景九首·其一
作者：吴琏
朝代：明

井脉连江水自清，桥拖岚气碧云凝。小池洗砚鱼争跃，高树迎轩鹊乱鸣。径竹日筛金锁碎，坞莲风拂座香馨。宦园藜杖逍遥后，吟弄松阴一小亭。
桃源吟
作者：吴琏
朝代：明

清世桃源卧闲叟，数把尘衣上山抖。清风明月满洞岩，野草幽花遍林薮。于四时美景良辰，邀几个良朋好友。临清风诗几首，对明月酒数斗。见幽花采盈手，踏野草足不蹂。軥辀林外数声啼，麋鹿山前几回走。吟复吟，吟成纸上风雷吼。饮复饮，饮后衣裳绝尘垢。大笑数声天下闻，闻者或讪亦或嗔。一笑石榴开口频，一笑老蚌徒含珍。一笑石季伦，倘来富贵终杀身，杀身因溺坠楼人。一笑李斯欲固秦，焚书坑士愚黎民，东门黄犬空狺狺。一笑吴竹庐，不肯少屈以自伸，五十弃官归隐沦。一生忠悃无地陈，治具满怀空自春。
桃源春晓
作者：吴琏
朝代：明

翠竹春风动，雕梁紫燕飞。百花随意择，香露湿罗衣。
桢尹怀安诸儿在学偶作自遣
作者：吴琏
朝代：明

男子分明百事堪，人情谁不愿生男。河东三凤已多二，荀氏八龙还欠三。一坐琴堂春澹澹，四开黄卷夜喃喃。不知天意诚何似，只各辛勤老自甘。
梅
作者：吴琏
朝代：明

月到稍头月愈光，雪飞稍外雪辉煌。鱼吞池影腹应洁，鸟宿岩枝魂亦香。庾岭古崖闲自白，罗浮深坞为谁芳。疏枝冷蕊荒篱外，谁识相寻一到旁。松竹冰霜共此贞，一生真不负魁名。横枝笼月影偏好，老干放花香更清。驿使寄人情始雅，鼎羹需实味方成。寻香幸际晴明日，莫踏漫天夜雪行。
梅·其一
作者：吴琏
朝代：明

月到稍头月愈光，雪飞稍外雪辉煌。鱼吞池影腹应洁，鸟宿岩枝魂亦香。庾岭古崖闲自白，罗浮深坞为谁芳。疏枝冷蕊荒篱外，谁识相寻一到旁。
梅·其二
作者：吴琏
朝代：明

松竹冰霜共此贞，一生真不负魁名。横枝笼月影偏好，老干放花香更清。驿使寄人情始雅，鼎羹需实味方成。寻香幸际晴明日，莫踏漫天夜雪行。
梦游罗浮与山人会酌罢请各言己志
作者：吴琏
朝代：明

在家名孝子，在国目忠臣。天上地而下，中焉我是人。
樵云为新会一处士题处士曾游白沙门下
作者：吴琏
朝代：明

万仞罗浮海上山，紫云深处别人间。个中斤斧闲来往，眼底尘埃自去还。满担烟霞千径晓，一肩风月半生闲。自惭不得长游此，芳杜何年一厚颜。
次东所见寄
作者：吴琏
朝代：明

天意于人有浅深，人于天意岂容心。一行一止惟时耳，此道堂堂古到今。
次东所见寄韵
作者：吴琏
朝代：明

衰眸闲纵北城楼，一望情怀酒数瓯。灶婢有言佳客去，果园无实细孙忧。迂谋谩向吴江发，夜骑谁乘蔡雪游。自谓山林真乐地，镜中谁信白盈头。
次前韵答邹邦范见寄
作者：吴琏
朝代：明

汉宋流芳积善家，胸蟠星斗气蒸霞。棘场梁灏心还壮，诗社林逋鬓未华。万里秋香蟾窟桂，一林春色杏园花。文王台畔霜髯老，还记沧江旧钓槎。
次张都督天祐看花韵
作者：吴琏
朝代：明

赏花相笑枕阑干，叠叠诗成兴未阑。上苑马蹄三日闹，前村藜杖几时闲。月流清影空窗净，风递奇香薄袂寒。争向芙蓉高着眼，小窗兰蕙更谁看。
次胡京兆大声见寄韵时大声为言者所论欲乞休故云
作者：吴琏
朝代：明

京兆由来起外非，张眉争诮画闺闱。既逢舜世须弘化，未荡尧风勿道归。受唾听乾人共仰，故交无弃世应稀。桃源眷眷空翘首，独诵高吟忆谢晖。
次胡大声方伯福建见寄韵
作者：吴琏
朝代：明

使君交义重尘寰，眼下缇袍恋恋间。菊所句常传紫府，薇垣书惯到青山。渊明醉倒从人笑，召伯名高任鬓斑。蛮獠未平民未乐，高车重拟几时还。
次赵村九十三翁赵见寄韵
作者：吴琏
朝代：明

萧洒仙风骨格殊，昼床频梦到华胥。亲疏故旧稀乡曲，老少儿孙满座隅。着眼江山收景趣，放怀诗酒乐桑榆。伫看婚嫁年来毕，拟向罗浮共起居。
次邝敦仁新居韵
作者：吴琏
朝代：明

连云高第甲诸村，有肯堂人意即欢。学足有徒来问易，租输无吏到敲门。葛巾藜杖香山老，鹤发庞眉四皓尊。惟报前庭频净扫，好开华宴庆添孙。
次邹邦范见寄韵
作者：吴琏
朝代：明

俯仰随时笑不堪，乞闲高卧水村南。古今之道揆无二，天地与人参作三。几卷诗书闲自味，一肩风月倩谁担。交游知己如公少，清暇频过共细谈。
次陈秉常见寄韵
作者：吴琏
朝代：明

老得山林浪此身，沧溟深处濯缨尘。孙眸不到谁云骥，卞璞虽呈未觉珍。仁义百年宗孔孟，纵横千古笑仪秦。江湖亦有忧时念，直突何人为徙薪。爱作山翁懒作官，远书珍重示心肝。舞雩童冠春风暖，剡曲舟航夜雪寒。投老喜逢尧日月，教儿应习鲁衣冠。何时一赴珠江约，粗粝相忘日笑餐。
次陈秉常见寄韵·其一
作者：吴琏
朝代：明

老得山林浪此身，沧溟深处濯缨尘。孙眸不到谁云骥，卞璞虽呈未觉珍。仁义百年宗孔孟，纵横千古笑仪秦。江湖亦有忧时念，直突何人为徙薪。
次陈秉常见寄韵·其二
作者：吴琏
朝代：明

爱作山翁懒作官，远书珍重示心肝。舞雩童冠春风暖，剡曲舟航夜雪寒。投老喜逢尧日月，教儿应习鲁衣冠。何时一赴珠江约，粗粝相忘日笑餐。
江村暮景
作者：吴琏
朝代：明

远近山光淡，苍茫树色微。贪閒人睡早，恋食鸟归迟。蛇虎纵横出，蚊虻散乱飞。晓看红日上，又是大明时。
汪宪副别号诚斋
作者：吴琏
朝代：明

四方云拥鲁衣冠，几见訚訚露肺肝。飞岭白云双眼碧，向阳朱藿一心丹。子求民欲常多中，铁作肝肠百莫干。动物格天谁可共，开云驯鳄古唐韩。
海滨舆诵为郭武定总戎题
作者：吴琏
朝代：明

岭外尘氛净，枫宸诏命来。君民争切仰，文武显全材。四海阳春转，千年寿域开。岘山恩莫断，群眼望三台。
游罗浮至冲虚观万象森然真洞天境界
作者：吴琏
朝代：明

四百耸耸峰插天，一观万树青苍连。白头道士对棋局，碧眼小童鸣管弦。丹灶古泥浮紫气，修篁符叶霭苍烟。仙禽似有相留意，啼伴山房几觉眠。
漫笔
作者：吴琏
朝代：明

一水东流万水宗，一山春气万山红。掬将溟渤归腔内，卷却岷峨入袖中。千古乾坤随转斡，满天风月任雍容。偷桃欲学东方朔，笑傲蓬莱第几重。
漫笔
作者：吴琏
朝代：明

三尺龙泉耀日光，深山韬历几星霜。试将磨洗岩前水，瑞气腾空鬼魅藏。一事无成六十馀，胸中豪气竟何如。幽情止有沙鸥识，莫怪无人问竹庐。
漫笔
作者：吴琏
朝代：明

卢橘花开二月天，春风怀抱自年年。客来问字不暇答，且教官童学种田。
漫笔·其一
作者：吴琏
朝代：明

三尺龙泉耀日光，深山韬历几星霜。试将磨洗岩前水，瑞气腾空鬼魅藏。
漫笔·其二
作者：吴琏
朝代：明

一事无成六十馀，胸中豪气竟何如。幽情止有沙鸥识，莫怪无人问竹庐。
潜避城中感事漫成
作者：吴琏
朝代：明

万里烟波一短蓬，白头闲卧海之东。瞳瞳门外严冬日，细细榕阴盛夏风。伏枕喜看眠已稳，出门深欲耳双聋。闲来试检申屠传，从始雍容看到终。
玉麟晚瑞为何太守作
作者：吴琏
朝代：明

天瑞降庭除，徐卿愿已如。楼书忻有托，囊积喜无虚。不用先天卜，知为盛世儒。几年纡郁处，今日气方舒。
珠江别意卷送冯汝清
作者：吴琏
朝代：明

文旆向神京，衣冠饯梵亭。酒怀天共阔，吟兴水同清。欲别难为别，分行未忍行。江深不见底，端的似离情。烟波千里去，村巷几时逢。黄菊香谁共，青山兴自浓。官资随分转，音信逐时通。莫记门前柳，殷勤答圣躬。
珠江别意卷送冯汝清·其一
作者：吴琏
朝代：明

文旆向神京，衣冠饯梵亭。酒怀天共阔，吟兴水同清。欲别难为别，分行未忍行。江深不见底，端的似离情。
珠江别意卷送冯汝清·其二
作者：吴琏
朝代：明

烟波千里去，村巷几时逢。黄菊香谁共，青山兴自浓。官资随分转，音信逐时通。莫记门前柳，殷勤答圣躬。
用前韵自述
作者：吴琏
朝代：明

渺渺烟村逸士家，远天孤鹜衬飞霞。松稍郁郁淩霜气，草尾垂垂阁露华。眼到江山浑是兴，春来红白自开花。家藏斗酒需时久，携向沧江问钓槎。古洞烟村三四家，桃花二月蒸红霞。锄芸直慕老莱子，蘋藻岂须阴丽华。入馔白鱼来碧海，研朱清露滴梅花。故人天上知多少，谁问沧江老钓槎。四海冠裳共一家，可容衰朽老烟霞。边尘不动虏还虏，弦诵霭然华自华。恋主蚁蜂真异种，向阳葵藿实名花。孙阳眼到成高价，未信张骞独去槎。
用前韵自述·其一
作者：吴琏
朝代：明

渺渺烟村逸士家，远天孤鹜衬飞霞。松稍郁郁淩霜气，草尾垂垂阁露华。眼到江山浑是兴，春来红白自开花。家藏斗酒需时久，携向沧江问钓槎。
用前韵自述·其三
作者：吴琏
朝代：明

四海冠裳共一家，可容衰朽老烟霞。边尘不动虏还虏，弦诵霭然华自华。恋主蚁蜂真异种，向阳葵藿实名花。孙阳眼到成高价，未信张骞独去槎。
用前韵自述·其二
作者：吴琏
朝代：明

古洞烟村三四家，桃花二月蒸红霞。锄芸直慕老莱子，蘋藻岂须阴丽华。入馔白鱼来碧海，研朱清露滴梅花。故人天上知多少，谁问沧江老钓槎。
用前韵论王荆公
作者：吴琏
朝代：明

倾国荆公法屡更，民愁何处有坚城。阴阳交处世常泰，律吕调时音自鸣。积货共知为毒手，伐辽谁识是深情。庸医错用乌头药，万死无能见一生。
电孙生于闽允祯以电名之书报即惊其命名失于所择后果早殁正如电虽光而不久也诗以哭之
作者：吴琏
朝代：明

万里庭阶长瑞兰，老翁衰病即怡颜。一封书堕数行泪，三尺土堆何处山。灵迹远从闽岳降，旅魂应望故乡还。始闻名电微惊怪，闪烁浮光一瞬间。
病起
作者：吴琏
朝代：明

一歃歃尽沧溟水，一跳跳上昆崙颠。千钧万钧手提弄，狂夫始觉心悠然。
癸卯春寓长安街西寄番山诸故旧致期待之意
作者：吴琏
朝代：明

旅馆城西路转深，春风珍重细相寻。疏狂远客无名姓，流水桥边绿树阴。
百越兴师卷为郭武定题
作者：吴琏
朝代：明

峡藤初断蔓重青，承命翱翔出帝京。马援入郊徵侧服，狄青临越智高平。书无频晾鱼将蠹，田不时芸莠自生。南顾若询谁可用，据鞍犹喜马蹄轻。
石葵
作者：吴琏
朝代：明

孤根云石外，高净绝尘埃。一点丹心在，年年向日开。
示可大孙时方十一岁
作者：吴琏
朝代：明

冉冉浮光一掷梭，明年年并古甘罗。诗书万卷翁能积，义理千层汝自磨。块土谩堆终是塔，涓流不息自成河。莫言幼小无加勉，少妇腾腾是阿婆。
祭墓见乞者可笑因成一绝
作者：吴琏
朝代：明

手展坟东眼转西，风中沈醉雨中迷。清明节过墦间静，东郭杖藜归未归。
福州贾百户使广为带允祯家书事竣诗以送之
作者：吴琏
朝代：明

三尺焦桐百里音，野棠春浅定春深。几秋睽别浑千载，两字平安抵万金。乡思宦情劳远慰，荜门洼巷荷重临。怀庭更藉丁宁语，黄卓芳名古到今。
种杉
作者：吴琏
朝代：明

儿孙生计薄，辟地种杉松。伐树深劳念，诛茅亦费工。清清怡望眼，小小寄吟踪。直待成梁栋，时方记老翁。
答禽语
作者：吴琏
朝代：明

提胡卢，提胡卢，借问牧童何处沽。牧童遥指阴森处，杳杳孤村怎能去。
约邹邦范昆仲于灵州结诗社
作者：吴琏
朝代：明

更两逢春八十翁，灵州觞咏拟君同。主僧头白眼犹碧，诗客才高句自雄。槛外江光微隐映，望中山色远空濛。衣冠盛集成诗社，孙会南园有旧踪。一门昆玉尽诗翁，迢递名山幸一同。磊落襟怀情共适，铿锵金玉句争雄。才高今古推先哲，书读华夷识阿蒙。诗社一成名一就，妙高台上蹑坡踪。黑头归作碧山翁，去缝磨棱与世同。献璞自来非卞老，解嘲谁复学杨雄。心明可否知常静，眼认之无觉未蒙。不以老嫌追骥缓，百年长拟共吟踪。
约邹邦范昆仲于灵州结诗社·其一
作者：吴琏
朝代：明

更两逢春八十翁，灵州觞咏拟君同。主僧头白眼犹碧，诗客才高句自雄。槛外江光微隐映，望中山色远空濛。衣冠盛集成诗社，孙会南园有旧踪。
约邹邦范昆仲于灵州结诗社·其三
作者：吴琏
朝代：明

黑头归作碧山翁，去缝磨棱与世同。献璞自来非卞老，解嘲谁复学杨雄。心明可否知常静，眼认之无觉未蒙。不以老嫌追骥缓，百年长拟共吟踪。
约邹邦范昆仲于灵州结诗社·其二
作者：吴琏
朝代：明

一门昆玉尽诗翁，迢递名山幸一同。磊落襟怀情共适，铿锵金玉句争雄。才高今古推先哲，书读华夷识阿蒙。诗社一成名一就，妙高台上蹑坡踪。
翠岩
作者：吴琏
朝代：明

尘埃无计避须臾，忽报云林有隐居。延寿药多春酿酒，逼灯蒲长夜观书。松阴久坐苍烟外，草色遥看细雨馀。市俗不闻人不到，鲰生何日拜阶除。
老农叹
作者：吴琏
朝代：明

路逢一农色蓝绿，问其何事瘦无肉。答言每年晓起食粥方耕犁，今年耕犁晏归方食粥。日日米少粥大稀，儿女食半倚墙哭。呜呼，呜呼，安得年年禾大熟，使我儿女两餐足，不仰邻阴荫茅屋。
老妓
作者：吴琏
朝代：明

蝉鬓歌台舞袖时，金貂公子富家儿。一从冷落门前马，肠断苏州懒寄诗。
老将
作者：吴琏
朝代：明

上马争言矍铄翁，据鞍犹喜马如龙。日寻旧砺磨新剑，时买新弦上旧弓。夜读龙韬还朗朗，晓登云栈尚重重。圣明若铸封侯印，天下平宁指顾中。
老马
作者：吴琏
朝代：明

自笑银鞍解却迟，短桥长路厌驱驰。孙阳不是无高眼，自是孙阳眼到稀。
自喜
作者：吴琏
朝代：明

堂堂八十翁，自喜无人识。外事了不闻，闭门看周易。
至七星坛及飞云顶会三人各持一竹揖别后始知其仙
作者：吴琏
朝代：明

古梅垂垂花遍开，古坛深净路萦回。山猿连臂下复上，野鸟乱啼飞复来。云起岩隈凝翠盖，石堆波面翳苍苔。诸仙歌笑飞云上，一揖相逢紫翠堆。
苍崖为大历彭处士作
作者：吴琏
朝代：明

高怀何处足幽栖，万仞峰头一杖藜。苔拥石傍云掩映，锦铺岩下树高低。藤枝拖雨猿争下，草色连天鸟乱啼。欲到个中一寻访，恐劳磨石记新题。
苦热借凉于斗南新堂
作者：吴琏
朝代：明

小小行窝短短墙，午轩如甑汗如浆。层冰赤脚何由踏，时就新堂一借凉。
英德掌教某以诗集上进其友为求诗以是答之
作者：吴琏
朝代：明

颓波谁为屹中流，与世同沈与世浮。大抱果然能大作，英才真见奋英州。一天风月归吟腹，万斛珠玑悦圣眸。自愧未如陶谢手，几时藜杖幸同游。
葵轩清玩
作者：吴琏
朝代：明

开轩葵藿种丛丛，因示儿孙一念忠。叶浥露时垂绝碧，朵迎阳处吐真红。闲情曲曲阑干外，清玩频频指顾中。天性由来厌桃李，老怀忻见此花同。
西屿为泌冲邹处士作
作者：吴琏
朝代：明

江南有佳人，结屋傍岩穴。睡起日将午，乘阴采山蕨。晚霞映窗明，卷帘看新月。何当一访之，细把行藏说。
西施
作者：吴琏
朝代：明

鬓扫烟云眼醮波，吴王宫里见姮娥。鸱夷不尽搜求力，仙态沈沈老苧罗。
谢林乡人带家书至北馆
作者：吴琏
朝代：明

瓜蔓青连葛蔓青，万金书籍寄神京。床头病在迟瞻访，囊里金无失送迎。频拭纸窗争月白，重磨长剑插天明。平安二字无馀事，逢著吾翁为寄声。
谢胡方伯大声陈宪长希冉作同年会于张东所小西湖上次东所韵
作者：吴琏
朝代：明

小西湖水碧，宴乐画亭新。白发三宾客，黄腰二主人。天开千景象，奎聚五星辰。一醉忘怀后，清谈句句真。意以年同厚，谈因乐叙新。一堂欢笑客，三省故交人。礼合知嘉会，诗豪壮令辰。相忘谁隐显，尽醉见心真。
谢胡方伯大声陈宪长希冉作同年会于张东所小西湖上次东所韵·其一
作者：吴琏
朝代：明

小西湖水碧，宴乐画亭新。白发三宾客，黄腰二主人。天开千景象，奎聚五星辰。一醉忘怀后，清谈句句真。
谢胡方伯大声陈宪长希冉作同年会于张东所小西湖上次东所韵·其二
作者：吴琏
朝代：明

意以年同厚，谈因乐叙新。一堂欢笑客，三省故交人。礼合知嘉会，诗豪壮令辰。相忘谁隐显，尽醉见心真。
象山别意送梁进士北行
作者：吴琏
朝代：明

达士辞象山，亲朋饯山麓。松声弦外清，竹影杯中绿。胜负壶矢鸣，铿锵句联续。明日天茫茫，江南我吟独。
贫士吟
作者：吴琏
朝代：明

曲巷萧条惨澹家，荜门圭窦小山洼。单衣絮薄风频透，破屋萝牵雨莫遮。夜读借光天黯黯，朝炊赊米日斜斜。家徒四壁门如洗，乐对荆妻老岁华。
贺内翰伦伯畴次郎领荐
作者：吴琏
朝代：明

髫稚烟云扫禁闱，南天星斗夜争辉。桂花露重冠襟润，御墨香浓姓字题。老凤鸣阳雏凤继，乔枝撑汉梓枝齐。东平父子曾如此，勋业还期各远挥。
贺张都阃乔迁用张东所韵
作者：吴琏
朝代：明

天宠新承地位高，暇观风雅次离骚。春风泼面人情好，古略蟠胸胆气豪。扪虱倚墙谈世务，赋诗横槊挂征袍。淩烟诸老名千古，都在忠诚一念操。
贺戴伯元初度
作者：吴琏
朝代：明

今古瀛洲上，蟠桃几度花。喜闻新结实，荣献到君家。云液酣王母，天歌散紫霞。甘香梨似蜜，肥软枣如瓜。玉斝篯翁酒，金瓯陆羽茶。催花鼓急急，迎喜鹊喳喳。乐奏清音曲，门喧白鼻騧。十年期一会，百岁共繁华。
贺杨大尹升德庆州守
作者：吴琏
朝代：明

仙舟南海去，竹马峡山迎。好雨知时下，凉风到处生。砚山包肃庙，香浦隐之亭。历览能追忆，低昂万古名。
贺江桂轩华诞
作者：吴琏
朝代：明

南极祥光入夜清，瑶池仙品献华庭。堂前丹桂参天秀，腰上黄金耀日明。老鹤万年翎濯濯，南山千古色青青。鲰生拜舞还深祝，坐睹云仍列帝城。
贺邝亲家八十一
作者：吴琏
朝代：明

八百篯铿世所稀，五羊坛见古成之。南山瘦耸苍龙骨，老柏荣撑白鹤枝。棣萼楼前情绻绻，曾玄堂下乐怡怡。斑衣列舞头侵雪，此日何妨酗百卮。
还乡用前韵述怀·其一
作者：吴琏
朝代：明

桃源日朗金牛洞，竹屋风清铁汉楼。狡兔未经鹰且臂，玉人无遇璞应收。急流若水归何勇，燕颔班超笔未投。幽思满怀天独识，老容强健恣清游。
还乡用前韵述怀·其二
作者：吴琏
朝代：明

竹里森森屋，堂前小小楼。有邀门始出，无价玉还收。教子书频积，延宾辖每投。何时学曾点，童冠舞雩游。
还乡用前韵述怀·其二
作者：吴琏
朝代：明

竹里森森屋，堂前小小楼。有邀门始出，无价玉还收。教子书频积，延宾辖每投。何时学曾点，童冠舞雩游。桃源日朗金牛洞，竹屋风清铁汉楼。狡兔未经鹰且臂，玉人无遇璞应收。急流若水归何勇，燕颔班超笔未投。幽思满怀天独识，老容强健恣清游。
进贤王都宪公子以官生入监奉使于岭南过馆话旧赠之以诗
作者：吴琏
朝代：明

使节煌煌耀草莱，钟陵情抱眼中开。清平旧识诸耆硕，雄猛新闻几俊才。太学何蕃情绻绻，柴桑陶令鬓皑皑。遥知宦辄南行日，翠竹庭阴几度来。
送伦伯畴先生服阕北上
作者：吴琏
朝代：明

曲江祠下水潺潺，清献坡亭紫翠环。五岭再占名相出，九重深喜状元还。葵花向日常含赤，蜂蜜尊王数献兰。老卧江湖无所嘱，大披忠悃沃天颜。
送何应期之官崇明
作者：吴琏
朝代：明
体裁：七言律诗

万里之官海上洲，此官原是古诸侯。寸诚可作千村泽，一爱能消万姓忧。马薏贮舡成客谤，吴香归路委江流。闲来点检循良传，耿耿芳名万古留。
送何应期之官崇明
作者：吴琏
朝代：明

万里之官海上洲，此官原是古诸侯。寸诚可作千村泽，一爱能消万姓忧。马薏贮船成客谤，吴香归路委江流。闲来点检循良传，耿耿芳名万古留。
送何邦彦之官浮梁
作者：吴琏
朝代：明

明能观物理，公可服人心。明自公中出，公从明处深。生灵同赤子，瓦砾视黄金。酷爱龚黄辈，芳名古到今。
送修书黄陈二进士事竣北还·其一
作者：吴琏
朝代：明

心头斤两铢铢定，笔下春秋字字严。司马先生黄太史，百年公论更谁嫌。
送修书黄陈二进士事竣北还·其二
作者：吴琏
朝代：明

海滨古邹鲁，山木间楩梓。先生笔则笔，千载垂青史。
送修书黄陈二进士事竣北还·其二
作者：吴琏
朝代：明

海滨古邹鲁，山木间楩梓。先生笔则笔，千载垂青史。心头斤两铢铢定，笔下春秋字字严。司马先生黄太史，百年公论更谁嫌。
送刘方伯朝觐
作者：吴琏
朝代：明

捧檄承宣岭海滨，紫微深处荡皇恩。五风十雨年年事，万壑千岩处处春。度律北来民物轨，衣冠南去帝王宾。朝端亦有江南客，拜舞雍容借冠君。
送卫仪宾还广西
作者：吴琏
朝代：明

兰桂香风送去舟，一江摇漾岭南秋。橘橙景好豁吟兴，弦管调高清醉眸。玉宇到时知眷恋，珠江何日拟绸缪。湖山清趣谁能识，一度兴怀一恣游。
送方伯胡大声转福建左辖
作者：吴琏
朝代：明

洒洒一心虚，光明世几如。苍头伴琴鹤，行担只诗书。感化清风外，涵恩细雨馀。遗思歌不尽，碑树砚山墟。
送本府陆推府升南京员外
作者：吴琏
朝代：明

秋月娟娟明，秋江湛湛清。北消明主渴，南起棘鸾鸣。蔽芾千春树，扶摇万里程。自惭疏懒甚，殊未识韩荆。
送本邑杨大尹入觐
作者：吴琏
朝代：明

湖右文章伯，江南父母官。三钱斗米价，一雨万家村。远远享天子，高高飞凤鸾。明年二三月，黎庶眼将穿。
送李寅教谕致仕
作者：吴琏
朝代：明

坦坦云霄路早行，晚风江上忽舟横。翔斯集矣色斯举，泽可钓兮田可耕。酒不饮时从索价，棋多输处为贪赢。青山绿树浮云外，一事无干了此生。
送杨掌科子山服阕还京
作者：吴琏
朝代：明

三载刘郎海上归，春风红碧自成蹊。刘郎再入看花会，不看夭桃只看葵。
送林宪长朝觐
作者：吴琏
朝代：明

北台桓典车南行，五月六月秋霜横。穿窗透帘月皎皎，惊远惧迩雷轰轰。幽明万里献天子，黜陟一邦钦众情。眼底阴阳候调燮，普施霖雨济苍生。
送胡大声放回
作者：吴琏
朝代：明

一卷先天几句诗，嘤嘤黄鸟绿杨枝。相看酷爱人如玉，为别生嫌马似飞。燕馆夜寒孤鹄影，饶江春暖艳襕衣。一忠一孝男儿事，向北征辕莫较迟。
送胡提学升福建宪副
作者：吴琏
朝代：明

万仞匡庐插碧天，鲰生双眼倦云颠。无端生意连蹊草，不断清音落涧泉。晓露芝兰开树树，春风桃李长年年。抠趋欲尽登临兴，翘首闽山路八千。
送花张东所
作者：吴琏
朝代：明

白白堂前一树花，晓香缭绕入窗纱。试将赤手涵清露，摘送城西逸士家。
送郑元美致政还闽二首
作者：吴琏
朝代：明

萍水论交四十春，几清官况几归人。芝兰气味久弥笃，道义心情老更真。珠海沧波秋月夜，湖山烟树暮天云。相思何日能相慰，珍重来书莫算频。一跳尘关万里回，百年天地心悠哉。葡萄泼瓮酒初熟，黄菊满篱花正开。高屐瘦筇新径里，短歌长咏小山隈。纷纷来往门前客，争讶神仙何处来。
送郑元美致政还闽二首·其一
作者：吴琏
朝代：明

萍水论交四十春，几清官况几归人。芝兰气味久弥笃，道义心情老更真。珠海沧波秋月夜，湖山烟树暮天云。相思何日能相慰，珍重来书莫算频。
送郑元美致政还闽二首·其二
作者：吴琏
朝代：明

一跳尘关万里回，百年天地心悠哉。葡萄泼瓮酒初熟，黄菊满篱花正开。高屐瘦筇新径里，短歌长咏小山隈。纷纷来往门前客，争讶神仙何处来。
送陈同府转南京户部副郎
作者：吴琏
朝代：明

五年郊郭四时春，桂馥兰香远近闻。表表郡中新户部，辉辉腰上旧花纹。山河巩固兵储足，骏骥丰隆抹具殷。此实国朝根本地，特推淳敏效忠勤。
送陈祐卿大参之闽
作者：吴琏
朝代：明

迢递三山路，驱驰一世雄。江洋涵夜月，花木媚春风。周俗熙熙外，尧天荡荡中。太平谁独爱，安卧碧山翁。
送陈祐卿奉使北还
作者：吴琏
朝代：明

菊坡亭外草连天，重担何人一着肩。诗送先生远归国，卧将双耳洗山前。
送顺德邓太守之任太平府
作者：吴琏
朝代：明

海滨邹鲁气完完，钟物遗人柳语村。德盛臣逢明盛主，心平人作太平官。文章温雅儒风振，政事严明吏胆寒。黄霸功成归内院，四方同见泽漫漫。
送黄子任大行服阕之京
作者：吴琏
朝代：明

邹鲁文光灿海滨，君民尧舜属何人。谏垣此去知能入，匡济言封莫算频。
遣怀
作者：吴琏
朝代：明

经春不到门，衰病老闲官。万虑镇常扫，一身殊自安。睡浓清梦远，心静草堂宽。马系垂阳下，阴风处处寒。
邝敦仁添孙次韵
作者：吴琏
朝代：明

抱子那如喜抱孙，有孙方显老家尊。尼看孔伋乐不乐，点见曾玄欢未欢。饼食定重延好客，华居应再拟高门。年来好似汾阳老，晓起堂前颔问安。
郑元美以事拘宪狱诗以奉慰
作者：吴琏
朝代：明

大哉公冶长，缧绁非所耻。独恨白发多，无人妻伊子。
醉翁亭
作者：吴琏
朝代：明

龙图学士滁之守，爱国恤民古稀有。政暇放情山水间，名胜追寻远携酒。城南数里琅琊山，胜迹森罗绝尘垢。太守开宴宾客喧，半是士民半僚友。太守之乐，乐生民之康宁。生民之乐，乐太守之贤明。太守归而悠扬六七里，非太守之真醉。归述文而垂光千万古，见太守之醒醒。太守乐民之乐，民亦乐其乐，上下通而政成。于时禽鸟亦乐其乐，而且非且鸣。乐事无涯，无可寄情，姑以醉翁名而更名其亭。太守谓谁，天挺欧阳公于庐陵。
重九因思已故杨鹤亭
作者：吴琏
朝代：明

鹤去亭空在，亭空鹤不回。茱萸一插遍，难强菊花杯。
重九饮徐别驾南庄
作者：吴琏
朝代：明

松阴如盖午风凉，花满篱庭酒满觞。元亮一庄闲意趣，孟嘉千里共徜徉。主情恰与宾情恰，诗兴长于酒兴长。壶矢未阑题未遍，不堪明月映秋江。
长乐居为琼州张作
作者：吴琏
朝代：明

高情能物外，结屋傍山岑。陶径黄花好，周庭芳草深。通池千曲水，啼鸟四时音。试问荣枯事，何年一到心。
闻允祯选南部主事意其怏怏诗以慰之
作者：吴琏
朝代：明

城西深处暂盘桓，老得微安少亦安。独喜官中好消息，不知风雪五更寒。
闻江西郡邑多为盗残毁余曾令进贤于心不能不为怏怏杨景昌曾为九江别驾故成诗奉寄
作者：吴琏
朝代：明

洪都从古号名区，瞬息于前大不如。满目田园成草莽，万家闾巷半丘墟。孑遗何地升新谷，寒蹇无心拾散书。欲报江州旧司马，诗成清泪点新裾。
闽令刘公升肇庆府判来访诗以奉答
作者：吴琏
朝代：明

闽下新哦蔽芾诗，一官清誉四方驰。霜威未降炎先退，阳气将萌物已知。文辙东愁行大急，仙舟南望到何迟。名医囊里皆良药，细诊民痍对症施。
陈巡按召饮适在乡诗以奉谢
作者：吴琏
朝代：明

久遁山翁七十馀，一天风月自如如。忽承豸史垂光召，适在芦湾坐钓鱼。
集古寄滕吉甫侍御
作者：吴琏
朝代：明

一别侵寻二十年，中间消息两茫然。故人若问吾何况，头白纷纷只醉眠。宦情文思竞阑珊，年去年来两鬓班。独向高斋展衾卧，了然尘土不相关。久脱朝簪岸幅巾，疏慵闲托草堂身。年来渐识幽居味，着处题诗发兴新。抛官九载卧柴扃，酒满螺杯月正明。感激大恩何以报，空然惭汗仰皇扃。
集古寄滕吉甫侍御·其一
作者：吴琏
朝代：明

一别侵寻二十年，中间消息两茫然。故人若问吾何况，头白纷纷只醉眠。
集古寄滕吉甫侍御·其三
作者：吴琏
朝代：明

久脱朝簪岸幅巾，疏慵闲托草堂身。年来渐识幽居味，着处题诗发兴新。
集古寄滕吉甫侍御·其二
作者：吴琏
朝代：明

宦情文思竞阑珊，年去年来两鬓班。独向高斋展衾卧，了然尘土不相关。
集古寄滕吉甫侍御·其四
作者：吴琏
朝代：明

抛官九载卧柴扃，酒满螺杯月正明。感激大恩何以报，空然惭汗仰皇扃。
题南海尹祷雨辄应卷
作者：吴琏
朝代：明

人人言此雨，滴滴是黄金。岭海千村庆，君侯一寸心。鱼翻庭沼满，舟活客滩深。喜雨名亭处，生灵说到今。
题南海尹祷雨辄应卷集杜二首
作者：吴琏
朝代：明

元阳秉秋热，良田起黄埃。举头向青天，雨洒石壁来。皇天久不雨，百谷亦已弃。邑有佳主人，飞雨霭而至。举意八极周，赖此禾黍收。所重王者瑞，一洗苍生忧。
题南海尹祷雨辄应卷集杜二首·其一
作者：吴琏
朝代：明

元阳秉秋热，良田起黄埃。举头向青天，雨洒石壁来。
题南海尹祷雨辄应卷集杜二首·其二
作者：吴琏
朝代：明

皇天久不雨，百谷亦已弃。邑有佳主人，飞雨霭而至。举意八极周，赖此禾黍收。所重王者瑞，一洗苍生忧。
题忍斋
作者：吴琏
朝代：明

心不能容事即乖，片言无戾遽相猜。听乾唾面娄弘度，奕世同居张耐怀。庭下荆花千载茂，眼中邻里百年谐。古来此事传家宝，珍重高明用扁斋。
题思亲卷
作者：吴琏
朝代：明

爱日日去促，望云云急飞。风高木叶响，巢破鸟声悲。切切生时语，重重身上衣。膝前双彩袖，拜舞恨无时。
题沈巡宰友莲卷
作者：吴琏
朝代：明

爱菊陶后鲜有闻，爱莲周后更何人。洒然玉井闲中趣，闻说华亭沈使君。
题湖西别业
作者：吴琏
朝代：明

何处风光乐可寻，淮西湖上草堂阴。陶潜几树绿杨好，周子满庭芳草深。过眼烟波随上下，傍人鸥鸟自浮沈。一尘飞不到真境，明月几时同醉吟。
题王兵备旋兵卷·其一
作者：吴琏
朝代：明

童叟聚林坰，喧然论世情。夜深门不闭，月朗犬无惊。稻陇黄云霭，江天白浪平。淮阳民睡稳，裴老已旋兵。
题王兵备旋兵卷·其二
作者：吴琏
朝代：明

波涛显柁工，盘错表利器。剑芒辉斗牛，威名振天地。入穴敲虎牙，锄山剪荆刺。民起太平歌，争颂贤兵备。
题黄时重蓬岛分春卷
作者：吴琏
朝代：明

日日融和景象新，碧坛瑶圃气絪缊。问渠何得长如此，分却蓬莱岛上春。
凤台山
作者：吴琮
朝代：明
体裁：七言绝句

灵鸟当年傍碧流，危岑千载一孤洲。于今只有宫前水，依旧潺湲未肯休。
开化道中
作者：吴琳
朝代：明
体裁：七言律诗

重冈狭路倦登临，喜见溪流华步深。杨柳树边舟小小，海棠花上雨沈沈。一春王事过三月，千里家书系寸心。无补盛时縻好爵，不才端合老云林。
烟波亭
作者：吴琳
朝代：明

汉水连天阔，江云护晓寒。青青山数点，最好倚阑看。
旅邸除夕
作者：吴琼
朝代：明
体裁：五言律诗

老至谋仍拙，天寒酒易消。冰霜愁里过，乡国梦中遥。一岁秪今夜，百年能几宵。病怀堪自适，无复叹萧条。
送方际明之金陵
作者：吴琼
朝代：明
体裁：五言律诗

津亭杨柳色，话别思如何。尔向金陵去，应听玉树歌。石城寒雨散，牛首暮云多。好献匡时策，无须念薜萝。
经彭泽
作者：吴甘来
朝代：明
体裁：五言律诗

亦有东篱菊，何人尚隐居。夕阳催进艇，残夜拟焚鱼。物变看多异，名高谤未除。怀归无长物，犹有一床书。
喜晴
作者：吴益夫
朝代：明
体裁：五言绝句

朝日丽郊原，晴风动梧竹。沙鸥不避人，飞来傍船浴。
晚归
作者：吴益夫
朝代：明
体裁：古风

夕阳下西林，草径含暝色。鸣蜩在深树，向晚犹不息。归骑且迟迟，中天云未黑。
长干柳枝词
作者：吴益夫
朝代：明
体裁：词

桥头春水拍春堤。杨花柳花撩乱飞。长条总被行人折，那复青青上舞衣。
即事
作者：吴礼嘉
朝代：明
体裁：五言律诗

昼长初卧起，侵幌篆烟微。乌府閒中静，青山雨后肥。庭花擎日午，檐鸟曳云飞。无那东西警，愁城忽四围。
途中遇雨
作者：吴礼嘉
朝代：明
体裁：五言律诗

霢霢春膏细，桃源路欲迷。山巾笼翠树，石发乱香泥。岐麦欣苗秀，鸣泉杂鸟啼。悠然恣吟赏，霞采忽明西。
题悬空寺
作者：吴礼嘉
朝代：明
体裁：五言律诗

飞阁丹崖上，白云几度封。萝悬千涧月，风落半空钟。树杪流清梵，檐前宿老龙。慧光千万丈，日夕满恒宗。
蟠龙洞
作者：吴祯
朝代：明
体裁：五言律诗

日照千花见，云迷万壑封。高亭悬白兔，飞练倒苍龙。披葛寻孤磴，停车望远峰。午阴移洞口，树色日重重。
鸡公背坡
作者：吴禋
朝代：明
体裁：七言律诗

背耸青霄报晓晴，路人来往尽知名。夕阳照处鹪鹩避，雾雨开时鸟雀惊。恋树顽云成羽翼，斗溪流水作喈声。昔年待漏朝天阙，喔喔惊霜正五更。
题九星岩
作者：吴秀芳
朝代：明

九峰连错落，拟作北辰看。岩穴诸天静，云根一洞寒。壁间图翰墨，石上琢琅玕。曲窦深幽转，心闲眼亦宽。
五指山
作者：吴秉机
朝代：明

峻嶒海外起中洲，御命南来亦壮游。云雾拨开星斗见，山河砥柱玉华流。羊公岘首今琼岛，马伏铜标古帝州。屈指彽徊谈远略，搀枪计日净边愁。
平黎乱追忆李太守
作者：吴秉机
朝代：明

数载么么横不禁，得公调度扫氛阴。云霓望慰渔樵起，天日光回鬼魅沉。几队貔貅征战力，百年鸡犬拊循心。攀辕无计堪惆怅，五指云边去后深。
松江塔诗
作者：吴秋
朝代：明

岚烟起处万松低，秀矗轮尖便不齐。抒写性灵应独上，提携童冠许同侪。声传云外惊人铎，影落秋空涤砚溪。绕塔桂花红杏树，丰标如许尽分题。
代寄徐仲容
作者：吴稼竳
朝代：明

秋雨苏苏滴井梧，风吹妾梦到东吴。生来自恨青溪近，独处无郎似小姑。
墙头草
作者：吴稼竳
朝代：明
体裁：乐府曲辞

墙头草，秋零春复抽，胡不生彼庭中生墙头。庭中无不可，恶木枝荫我。又岂无野田塍，农夫二三月，荷锄将见陵。墙上趋，难为阶，托根高，固其荄。牛羊欲食不得食，牧竖过之徒叹息。
夜阻江上
作者：吴稼竳
朝代：明

风揭空江浪忽兴，停舟断岸石棱棱。遥闻野寺一声磬，近辨渔家几处灯。归信不如潮有准，客程翻似梦无凭。薄寒谁为更衣计，闲杀中闺半臂绫。
春梦
作者：吴稼竳
朝代：明

群书一束枕山楹，残雪融檐作雨声。春梦不随春水慢，片时还到阖闾城。
社日过山庄
作者：吴稼竳
朝代：明

背依丛竹面清溪，茅屋萧疏类瀼西。儿子社钱无用觅，田家秋酿且相携。梁间已去将雏燕，阶下新行傍母鸡。一束荆薪兼蕴火，不愁山路夜归迷。
秋夜有怀
作者：吴稼竳
朝代：明

孤灯掩虚室，独枕抚空床。客寐何缘假，秋宵一倍长。离怀江水急，薄命柳条黄。西月横天落，乌啼满树霜。
秋怀四首
作者：吴稼竳
朝代：明

谁家凄切捣衣声，吹入空闺恨转生。永夜寒乌栖未定，清霜独鹤舞难成。素丝沈水元无影，绿绮临风久不鸣。惟有旧时机上月，照人寂寞片心明。金荆为枕紫荆床，已共秋尘委曲房。灯下有情归络纬，机中无梦到鸳鸯。明星烂烂愁天老，爝火离离叹夜长。一树桐花零落尽，可怜梧子自经霜。当年窃药事还真，碧海茫茫未许亲。银烛可怜徒向夜，玉颜无复更知春。清商感激愁中曲，落羽差池病里身。奉诏长门能买赋，黄金取酒为何人。重扃落叶迥相依，罗袂无声事已非。宝镜欲开鸾自泣，玉钗初断燕犹飞。旅葵未合生空井，苦蘖真堪染故衣。满目清秋何所似，白云愁色远微微。
秋怀四首·其一
作者：吴稼竳
朝代：明

谁家凄切捣衣声，吹入空闺恨转生。永夜寒乌栖未定，清霜独鹤舞难成。素丝沈水元无影，绿绮临风久不鸣。惟有旧时机上月，照人寂寞片心明。
秋怀四首·其三
作者：吴稼竳
朝代：明

当年窃药事还真，碧海茫茫未许亲。银烛可怜徒向夜，玉颜无复更知春。清商感激愁中曲，落羽差池病里身。奉诏长门能买赋，黄金取酒为何人。
秋怀四首·其二
作者：吴稼竳
朝代：明

金荆为枕紫荆床，已共秋尘委曲房。灯下有情归络纬，机中无梦到鸳鸯。明星烂烂愁天老，爝火离离叹夜长。一树桐花零落尽，可怜梧子自经霜。
秋怀四首·其四
作者：吴稼竳
朝代：明

重扃落叶迥相依，罗袂无声事已非。宝镜欲开鸾自泣，玉钗初断燕犹飞。旅葵未合生空井，苦蘖真堪染故衣。满目清秋何所似，白云愁色远微微。
舟行归思
作者：吴稼竳
朝代：明

大江日夜水粼粼，飞尽杨花不见春。枕畔独吟愁里客，镜前双笑梦中身。生能无累庞居士，老未忘情白舍人。儿女团栾归便得，底教歌榭暗流尘。
花朝
作者：吴稼竳
朝代：明

日气朝青池上波，交交啼鸟傍池多。三春花事终难负，二月风光半未过。土俗岁时存旧记，闺人单夹制轻罗。正怜一树樱桃放，桃李相催奈若何。
金陵酒肆赠茅平仲
作者：吴稼竳
朝代：明

暮年看尔壮心孤，落落酣歌击唾壶。但数一钱怜姹女，才夸千骑笑罗敷。梨花雨湿红襟燕，杨柳春藏白项乌。欲向卢家借双桨，莫愁不是旧时湖。
冠廌峰
作者：吴穟
朝代：明
体裁：七言绝句

碧血千年化一山，峨峨犹戴殿前冠。当年抗疏回天日，不与诸峰列笋班。
梦亡侄女有感
作者：吴系
朝代：明
体裁：五言律诗

一女天何忌，先兄脉竟歼。可怜形旅梦，犹自索香奁。负托心尝愧，来依鬼不嫌。五年如昨日，别泪醒时添。
七星桧
作者：吴纳
朝代：明
体裁：古风

仙坛有古桧，森列同七星。云是梁家种，古怪如龙形。东苏护朽骨，新枝复青青。造化呈奇观，拱卫烦山灵。谁栽若此树，阅岁踰千龄。
卐斋回文诗
作者：吴统持
朝代：明
体裁：七言排律

膜开宝印动人惊，槛朴初雕质意行。儒朴竟从何习变，佛文原自有光呈。徒为素韵循绳矱，止可幽人远市城。图壁屋隅山磊磊，结庐田次水濙濙。都言雅式堪风俭，竞拟奇标略制平。殊未百方随卐涌，会谁三点任□成。愉僧得处跏双膝，怪俗缠时转一睛。株守只同多角井，括囊难似不觚罂。须还用拙思褒鲁，耐可知雄愿布英。徂岁悯亡兴瞩远，到春迷恨喜怀倾。躯轻纵舞甘颜渥，相异虚封耻面黥。雏凤款扉荆荫雪，婢鱼探沼石涵晴。刍薪逸许炊茶釜，草藁佳宜衬药籯。娱画借穿松径杳，苦吟忘映竹窗明。炉飘缕篆名香爇，带展柔条异草生。粗子结前庭种柏，细音啼外野飞鹒。朱棂曲折无非字，黝板高悬偶得名。腴画竺来驮老马，雅颜楹定住人清。孤琴旧取分寥寂，警鹤新贻助啸鸣。涂惯晚烟青著案，载多春酒绿留棚。濡泉冷壤疏栽菊，饰羽鲜囊浅佩蘅。酥滴露盘银散液，藻沾风研碧滋萌。凫翲赤舄遥岑戏，芰纫黄裳下里訇。奴往屡怀漫字刺，盗趋犹震小音钲。厨藏独快书知秘，匣动尝怜剑欲擎。龋漱转丹坚类石，指弹孚缶响逾筝。咮咮解语鸡交耳，粲粲留斑豹引瞪。辜负覈诗存卫郑，误传搜史剩蛮荆。屠儿市辍翔丸巧，乞子贫回守犬狞。诬矫杂宾夸入座，冶妖胡婢怨吹笙。湖旁树色眉争碧，阁里霞光舌斗赪。喁唱每才庾并鲍，记铭畴笔腐参盲。苏屠印指占当别，□万齐音译巳并。吴处默惭仍进技，项重瞳妒漫连兵。芜诗续岁欢当甲，陋室营年窘属庚。珠韫衣间穷始觅，铁联门际静先撑。租来旧帖金千两，典去时衣月二正。污耳畏多谈屑琐，放怀缘懒计馀嬴。穷途阮氏奚偕返，闭户颜家几并閛。孤角有神通虱射，鼎心无怪却枭烹。区分任我为宁我，法各随卿用自卿。姝子赠盐名昔昔，谷中欢宴侑丁丁。愚堂谓学能文柳，胜地期参解易京。巫暴假妖消岁旱，梦通疑义析朝酲。蒲团稳坐舒长昼，枕木欹眠爱短更。枢冥识知圈外极，象玄思审律中衡。壶盛墨汁冰凝润，钵漾帘纹浪簇泓。铢曳晓星看映带，玉舂宵雨听琮琤。于于醒燕斑梁语，泛泛閒鸥白水盟。乌发幻旋螺样髻，洁牙英发菡华声。须芳撚遍花窥牖，影碎移频月过帡。模准缦回栏楯密，斲方因就斧斤轻。蛛蟠巧夕秋应比，马负祥河古似争。敷卦圣将疑象转，下棋仙或诧围萦。纡纹黻配姬东避，整坠旗输汉北征。盂列古环从狩狝，锦文回织借娥㜲。芦拈异雁云飏彩，戟景灵乌日耀晶。摹就玉章朱志改，炼登磁碟翠题盈。逋文果否玄成草，现药真耶紫拾英。迓我欲周千矩絜，解人祈合六书程。符心妙字弯兼直，豁眼灵分竖与横。肤隐蔡憝还合性，器标周艳讵空情。呼天向敢凭奇问，出户当能尽吉迎。荷叶折牵閒橹桨，柳枝垂拂闹干旌。吾从好道长无畏，国为忧贫暂不宁。狐堕半悲人语错，雉离偏惜物心贞。拘忧古操愁弹罢，复旦虞歌乐载赓。隅坐计功娴者侍，亩南招隐达夫耕。瑜瑕判世三生慧，背向摛方一悟精。颅顶灌光轮信解，发毫藏刹宝明诚。驱魔大咒传持猛，度鬼诸经教演宏。无佛断难私著论，铺笺杂引卐题评。
石城山访陈碧洋主事
作者：吴继乔
朝代：明

海国风涛壮，巍然见石城。苔痕侵地绿，岭气接天青。路锁朝霞霭，江横夜月明。悲风惊树杪，龙卧渴苍生。
和吴雪窗钟凤山看花
作者：吴继澄
朝代：明

娇姝拟向玉栏杆，零落春深杏雨残。闻道梅花开岁晚，凌霜凌雪不知寒。
擒张琏回过车槃驿
作者：吴继澄
朝代：明

拟除凶丑挂征鞍，此日长缨弃等閒。何事苍冥相戏剧，令人羞向望夫山。
游大帽山
作者：吴继澄
朝代：明

兴逐山颠一振衣，山云长旁海云飞。天南云物无穷趣，都被游人眼带归。
信州同汝成游南岩寺用李崆峒壁间韵
作者：吴维岳
朝代：明

幽哉岩里居，戴石世所罕。源泉一勺多，香烟终日满。停杯岫云迟，解带松风缓。缘崖鹿豕踪，复与同人践。
发南丰
作者：吴维岳
朝代：明
体裁：七言绝句

山程细雨桃花店，关路长桥杨柳溪。何事锦囊朝夕载，南丰春色总堪题。
孝丰西圩道中
作者：吴维岳
朝代：明

涧泉绕路十里，石屋栖云数家。何处微风醒酒，溪南红杏新花。
宝应湖即事
作者：吴维岳
朝代：明
体裁：五言律诗

远水映空浮，星分芦荻洲。鱼虾湖上饭，箫鼓雨中舟。击楫成孤咏，扬帆出乱流。春还信可乐，前路是扬州。
审录江右李于麟谢茂秦集王元美宅相饯分得中字
作者：吴维岳
朝代：明

宣恩充节使，设饯枉词工。漫秉当筵烛，初闻出塞鸿。夜钟山雨后，春漏苑花中。别思朱弦急，雄谭绿蚁空。放舟前路远，恋阙此心同。若是逢梅树，传书候晓风。
家叔致考功事山居寄呈
作者：吴维岳
朝代：明

窈窕岩阿松桂繁，沙田数亩傍仙源。开尊白石依汀鹭，捣药清斋引洞猿。花外小车邻客至，架中纷帙野僮翻。南楼月上村墟静，醉倚孤琴无一言。
晨诣玉华山摘桂花口占
作者：吴维岳
朝代：明
体裁：五言绝句

淩晨采花游，萧然遇山雨。登阁启双扉，新泉响何处。
江上
作者：吴维岳
朝代：明
体裁：五言绝句

凄凄江路风，暧暧远村树。爱杀鸣榔人，长歌入烟雾。
流河道中
作者：吴维岳
朝代：明

垂绶出都门，经旬傍水村。新蝉风乍应，高树荫初繁。月与飞帆伴，津无候吏存。讵知行路里，翻得一逃喧。
病怀
作者：吴维岳
朝代：明

烦疴违客愿，虚馆闭秋风。薄禄非长恋，明时岂易逢。钟残寒雨外，雁过远烟中。旧业金峰下，南窗菊几丛。
登云门山
作者：吴维岳
朝代：明
体裁：七言律诗

十里丹梯趁鹿群，洞门残雪锁氤氲。城阴半入千家树，海气全通万壑云。石扇倚空虹欲堕，松祠映坐鸟初闻。漫惊丽藻援孤赏，玉笛春风醉右军。
祈雪斋居
作者：吴维岳
朝代：明

太乙坛开荐礼勤，省垣梧竹绝尘氛。灵光正想通三极，清漏微闻下五云。窗散炉薰看月淡，帘垂竹影坐星分。无才未就丰年颂，只有斋心奉圣君。
秋日出梅溪
作者：吴维岳
朝代：明

山中长卧万峰霞，溪上将乘八月槎。花重稻茎呈稔岁，篱清槿叶住贫家。性迂有喜疏骖御，伴少偏宜趁鹭沙。文字癖除行李省，尚余残箧贮《南华》。
立秋后一日雨中登楼
作者：吴维岳
朝代：明
体裁：五言律诗

凉雨萧萧下，江城昨已秋。潮声入官舍，山色带书楼。鼓散堂前吏，帆归海上舟。喧声听晚市，聊用遣乡愁。
经海子
作者：吴维岳
朝代：明
体裁：七言律诗

閒行岂为趁芳菲，湖水东看入禁闱。楼阁倒涵千树影，笙歌深驻五龙旂。榴花歇雨新经眼，草色摇沙欲上衣。通籍十年惟混世，群鸥何事亦惊飞。
赠沈丞之瓯宁
作者：吴维岳
朝代：明
体裁：五言律诗

一官知可薄，其奈武夷山。正好乘春水，悠然出古关。县斋峰影下，吏事酒杯间。计尔传诗日，初游九曲还。
赠王光禄使事江左
作者：吴维岳
朝代：明

帝城文物净新秋，建业清华惬昼游。供奉暂辞分禁路，登临先上阅江楼。天长鸿雁催乡信，寒浅蒹葭缓客舟。何地望京横奏牍，东南处处苦征求。
雨村道中
作者：吴维岳
朝代：明

踏冻看山兴亦新，梅花偷放腊前春。路缘半壁时停骑，屋傍悬崖少过人。晴雪背阳留北崦，寒流伏草出前津。松杉到处群麋鹿，何必桃源称隐沦。
题清池书屋
作者：吴维岳
朝代：明

檐引山霞润，池翻树影虚。鸟停枰外石，花度枕前书。只与清谈便，宁知俗计疏。南村新酒熟，还许就芙渠。
赠吴江汝思善
作者：吴翀
朝代：明

风吹柳花三月春，澄江草堂来故人。掀髯一笑话畴昔，老怀倾倒开苍旻。刻烛高吟击桐斗，不愿黄金系吾肘。只愁酒醒各天涯，玉鞭捎断青杨柳。
浔阳官署漫赋
作者：吴翼
朝代：明

理官僦舍半椽楹，觅得安身便称情。白石斜通勾漏洞，紫泉环绕郁林城。每瞻乌止生忧色，肯把鸡鸣作恶声。罗雀当年廷尉宅，何如今日两江清。
峡口晚泊四首
作者：吴肜
朝代：明

川路渺无际，扬帆溯流波。征人叹迟暮，舟子方笑歌。去去日将夕，维舟松上萝。坐啸微雨歇，洲渚落花多。翠壁隐残照，沧洲生夕阴。鸥鸟忽飞去，幽幽春水深。涉险念先训，观风推圣心。功名觉迟暮，萧飒二毛侵。江烟敛初夕，华月入我舟。坐久风露集，微寒侵敝裘。戍鼓动边思，棹歌萦客愁。渐闻湍响急，度峡是归州。
峡口晚泊四首·其一
作者：吴肜
朝代：明

川路渺无际，扬帆溯流波。征人叹迟暮，舟子方笑歌。去去日将夕，维舟松上萝。坐啸微雨歇，洲渚落花多。
峡口晚泊四首·其三
作者：吴肜
朝代：明

日落潭水绿，松间闻子规。征途一万里，江月每相随。王事有程度，人心多险巇。周询庶有济，驱涉不知疲。
峡口晚泊四首·其二
作者：吴肜
朝代：明

翠壁隐残照，沧洲生夕阴。鸥鸟忽飞去，幽幽春水深。涉险念先训，观风推圣心。功名觉迟暮，萧飒二毛侵。
峡口晚泊四首·其四
作者：吴肜
朝代：明

江烟敛初夕，华月入我舟。坐久风露集，微寒侵敝裘。戍鼓动边思，棹歌萦客愁。渐闻湍响急，度峡是归州。
寄淳安徐大年
作者：吴舜举
朝代：明
体裁：七言律诗

歙南山去一百里，秋尽春来信不闻。昔日登楼同听雨，今年幽谷饱看云。管宁岂是辽东客，伯乐曾空冀北群。安得俗尘长谢却，挟书林下共朝曛。
秋日
作者：吴舜举
朝代：明
体裁：五言律诗

览物悲摇落，伤时厌乱离。二毛潘岳赋，三峡杜陵诗。壁润蜗行字，窗晴喜吐丝。物情还自适，人事苦难期。
云水洞
作者：吴节
朝代：明
体裁：七言绝句

曾与秦皇托旧恩，昂霄耸壑露盘根。可怜二世空尘土，不及寒松有子孙。
御帐坪
作者：吴节
朝代：明
体裁：七言绝句

几度天书降紫清，宋皇曾此驻龙旌。野花啼鸟年年换，犹有人传御帐坪。
李斯篆碑
作者：吴节
朝代：明
体裁：七言绝句

海内诗书已尽焚，只将贞石勒功勋。青门黄犬知何处，尚有雕虫学篆文。
登仙阜亭
作者：吴节
朝代：明
体裁：五言律诗

仙阜孤亭敞，凭高发兴新。风帆斜入浦，云树曲通津。丹井迷芳草，清池覆绿蘋。月明归去近，凉影忽随人。
石表
作者：吴节
朝代：明
体裁：七言绝句

金科玉检瘗重泉，凤辇霓旌散紫烟。七十二君何处去，空馀特表镇山巅。
磨崖碑
作者：吴节
朝代：明
体裁：七言绝句

十丈高崖铲碧苍，前镌功德后词章。浯溪亦有中兴颂，不及东游纪盛唐。
送都宪张岐镇辽东
作者：吴节
朝代：明
体裁：七言律诗

都宪东行镇大辽，手持丹诏下云霄。叮咛自觉龙颜近，蹀躞何知马色遥。剩有嘉谟同客算，全凭威望压天骄。胡尘尽扫边疆静，快教鸣珂入圣朝。
送都宪张岐镇辽东
作者：吴节
朝代：明

都宪东行镇大辽，手持丹诏下云霄。叮咛自觉龙颜近，蹀躞何知马色遥。剩有嘉谟同客算，全凭威望压天骄。胡尘近扫边疆静，快都鸣珂入圣朝。
百字令·戒子
作者：吴节妇黄氏
朝代：明
体裁：词

叮咛二子，把平生心事，从头说与。辛苦持家缘汝辈，惟恐苞桑易坠。一架诗书，十年灯火，莫枉生今世。才高名重，金珠何足为瑞。此去提起心肠，惺惺到底，成就儒家事。大概文章怕迂阔，须要惊人佳句。愿汝公卿，致君尧舜，自有风云际。吾今老矣，汝曹各自争气。
训子诗三十韵
作者：吴节妇黄氏
朝代：明
体裁：古风

嫠生亦良苦，百事百不如。十九离自黄，执筐归于吴。抛心托槁砧，低眉奉公姑。未几家多难，言之重欷歔。终身仰望者，语合心事殊。捐家竭私财，负担走长途。一去不复还，竟葬江之鱼。风云陡地暗，闻讣双泪枯。事变奈若何，哭覆土一区。人皆侮新寡，我独奈孀居。劳碌如此始，官灾无岁无。产业虽仅存，家储悉空虚。隐忍饥与寒，人或笑我迂。阅历艰与辛，众亦诮我愚。矢心岂异常，素志不负初。哀怨难具陈，事势罔尽敷。困我固有由，示汝信不诬。思之日继夜，从兹创规模。汝曹各勉旃，努力勤诗书。诗书勤乃有，懒惰终疲驽。毋友莫己若，勿交非吾徒。动静守法度，视听著工夫。涓流务深长，大材积锱铢。天付汝等閒，猛省休踟蹰。光阴竞分寸，宴安无须臾。古来贤达人，起身自勤劬。蛟龙大海物，宁自辱污渠。书中万事足，莫被外物拘。磨穿寸铁心，成就千金躯。庶足厌所望，汝曹其勉诸。
赋赠黄介子先生
作者：吴芳植
朝代：明
体裁：七言律诗

自古文章厄数奇，惜公磨砺度年时。淩云枉自誇三赋，避世何堪发五噫。绕陌昏烟人去远，隔山皓月梦来迟。秋期海上鲸鱼至，更觅长竿理钓丝。
读放翁诗
作者：吴范
朝代：明
体裁：七言律诗

放翁一去无消息，留得诗名百世夸。人合仰之和北斗，我当愚者在西家。鸡教跛鳖追麒骥，敢以铅刀御镆铘。读到点头神会处，渴来忘却啜春茶。
赠友新楼
作者：吴范
朝代：明
体裁：七言律诗

高架危楼接汉霄，昂然海度忒英豪。休夸黄鹤千年古，不羡元龙百尺高。斗虎梁雕花秀丽，擎天柱立石坚牢。往来庆贺诗无数，万古名扬遍九皋。
浣溪沙·春闺
作者：吴莫胜
朝代：明

午梦谁惊树影摇，玉楼人倦倚红绡。游丝系满杏花梢。蜂逐窗棂迷去路，燕寻垒草未归巢。风筝线断傍云高。
中秋病作
作者：吴蕃昌
朝代：明
体裁：五言律诗

病骨秋蓬似，迎风欲共飘。白云千里薄，黄叶一城摇。月满山庭旧，虫鸣玉露消。客谁陈七法，空忆曲江潮。
再经鸡山酬开美祝子
作者：吴蕃昌
朝代：明
体裁：五言律诗

送子清溪月，当时鸿雁归。今嗟芳草发，长与古人违。云冷青蝇散，林空白鹤飞。山阴回首里，同此一沾衣。
吴市重逢陆大立顷有赠
作者：吴蕃昌
朝代：明
体裁：七言律诗

西风暮雨下沧浪，短鬓黄花并有霜。一问故人多宿草，再来歌地是衰杨。平原旧客今谁在，伏胜遗经半未亡。还取青尊尽畴昔，月明重与向山塘。
过南郭江道士旧居
作者：吴蕃昌
朝代：明
体裁：五言律诗

水涨莲溪馆，秋风自扫除。野花埋石鼎，閒月照金书。鸡犬当时宅，蒿莱此日居。还山何处是，招我白云车。
初入镇郡
作者：吴誉闻
朝代：明

镇郡开黔户，罗施迹尚留。山原犹北折，河水自东流。猿作殊方语，莺为绝国愁。攀崖凌鸟道，沿谷瞰龙湫。弥月晴阳少，经时毒雾稠。鸡声出晓寨，萤火入边秋。仗剑星随马，当歌雪满楼。暗蓬惊散地，飞梦杳浮邱。白发游堪远，丹心愧未酬。艰危身万里，曾不为封侯。
春日居九楼怀仁和梁明府
作者：吴誉闻
朝代：明

春风黄鸟坐相求，倚听声声重客愁。削壁飞花聊进酒，乱山疏雨对登楼。黔天不到云中雁，湖海难逢雪后舟。应笑故人酬世拙，一官寥落自边州。
登匡山
作者：吴誉闻
朝代：明

灵岳标南纪，澄湖澹北流。青莲梵宇豁，白鹿洞门幽。瀑趁星河水，风含谷树秋。三天虹作驭，双阙玉为楼。雁塔云中起，鳌峰象外浮。仙踪徒历历，吾道竟悠悠。横睨空诸界，幽寻胜十洲。几时招五老，重与访丹邱。
同张侍御有光汎舟分韵
作者：吴诏相
朝代：明
体裁：五言律诗

桂棹连朝发，松云卓午阴。凉风转萧瑟，细雨润衣襟。歌酒狂无奈，耕畬思更深。晚来馀兴在，不厌再相寻。
冤雪还乡重游惠山
作者：吴谦
朝代：明

一剑新从万里还，偷生已过鬼门关。身离桂岭云千叠，迹寄梁溪屋半间。圣世幸全终隐计，人生难得老来闲。春风陆羽祠前路，笑汲清泉洗瘴颜。
安远侯柳公溥挽章
作者：吴谦
朝代：明

一夜前军陨大星，元戎梦蹑凤凰翎。远夷振骇连边鄙，恤典优崇出内廷。凌阁英姿图飒爽，龙泉光彩閟精灵。十年帐下叨恩渥，矫首湘南涕泪零。
谷水歌
作者：吴谦牧
朝代：明
体裁：古风

云峰九十九，苍翠满山松。借问清秋月，先县第几峰。我登湖上楼，湖上秋风发。荡摇湖水光，欲堕云中月。
南岳
作者：吴贞吉
朝代：明

结宇依空谷，秋来多白云。前山浑无赖，日日下斜曛。
善权洞
作者：吴贞吉
朝代：明

空际碧于澄，探奇拂曙登。千年藏古雪，五月遂无冰。梦去疑庐阜，醒来得武陵。依稀星汉近，怅望六朝僧。
玉女潭
作者：吴贞吉
朝代：明

潭水碧于蓝，中有蛟龙宿。山雨欲来时，树树惊飞瀑。
姜给谏以五羊石见贻赋谢
作者：吴载鳌
朝代：明
体裁：五言绝句

文饶平泉庄，有石自言好。何如初平羊，眠云啮瑶草。
从友人觅兰
作者：吴达可
朝代：明
体裁：七言绝句

山村寂寂绿阴移，每浥兰芳翠陆离。长日不见幽思发，更从新雨乞新枝。
过万氏别院见旧题有感
作者：吴达可
朝代：明

郭外寻春胜，幽怀浥酒卮。涧从峰外落，云向竹边移。野客多新味，山僧半旧知。不堪追往事，日月逝如斯。
步吴霜入琼时舟中有感
作者：吴逊之
朝代：明

一帘怀思捲流霞，八句诗成在咄嗟。宋代风霜琼管渺，圣朝日月戟枝斜。后先节概高千古，生死忠贞属一家。史氏若终无直笔，丹心今古恨天涯。
送朱养淳太史典试江右
作者：吴道南
朝代：明
体裁：七言律诗

紫陌新轺夹道看，词臣分命出金銮。片帆左蠡乘新涨，一榻秋屏对早寒。南国文裁运斤手，西江派重采诗官。何当更问闾阎苦，归与君王策治安。
题李节妇
作者：吴道南
朝代：明
体裁：古风

赵氏有贞妇，万古寄纲常。为此地下人，茕茕称未亡。抚孤如己出，块肉惨中伤。历艰备荼苦，环堵一空囊。犹悯侧室家，犹理义孤装。呱呱既有成，择傅薰善良。母道兼父道，矩步再共姜。万屈一不折，永誓毋相忘。年踰五十所，大化忽舟藏。白璧心无玷，黄壤骨亦香。
怀方子恒
作者：吴道约
朝代：明
体裁：七言绝句

王孙别去草萋萋，江麓残烟送马蹄。我念故人肠断绝，小桥流水夕阳西。
题肤功雅奏图
作者：吴邦佐
朝代：明

东山久望重苍生，况复氛除海气清。圣主已烦双使节，边人遥领百城迎。只今华驿催征马，终古胡沙扫赤鲸。原是长城雄阙北，更行刁斗不须鸣。
虞美人
作者：吴邦桢
朝代：明
体裁：词

西溪十里渔村路，犹记看梅处。暗香疏影最关情，更怜雪外一枝横，雨初晴。而今别去梅花久，梅好应如旧。风霜愧我渐苍颜，长教老鹤怨空山，几时还。
渡江望京口诸山时与舍弟言别
作者：吴邦祯
朝代：明
体裁：五言律诗

返照荒江上，深秋落木时。登临容我辈，胜槩复谁知。波浪层层涌，峰峦面面奇。那堪垂眺久，怀古更伤离。
江楼送别
作者：吴邦达
朝代：明
体裁：五言律诗

把袂层楼上，虚窗四望平。柳烟村外市，花雨驿边城。东去潮千里，南归客几程。当归愁欲别，津树重含情。
春暮溪行
作者：吴鐄
朝代：明
体裁：五言律诗

旬月坐岑寂，溪边偶杖藜。雨来云又合，春去鸟空啼。生草绿平野，落花红满蹊。无人知我意，寓景自成题。
秋晚
作者：吴鐄
朝代：明
体裁：五言绝句

风高野水寒，天远青山小。渡口人不来，斜阳送归鸟。
题画·其一
作者：吴鐄
朝代：明
体裁：五言绝句

舟泊鸟石滩，人家白沙埠。春归人未归，离情满芳杜。
题画·其三
作者：吴鐄
朝代：明
体裁：五言绝句

诗思入秋清，岚光翠如黛。屋在青山中，人归白云外。
题画·其二
作者：吴鐄
朝代：明
体裁：五言绝句

潦尽千寻碧，山青一发微。诗翁机已息，何事鸟惊飞。
题画·其四
作者：吴鐄
朝代：明
体裁：五言绝句

花老已辞春，林阴似交夏。扫石坐看云，鸥来伴清暇。
书营平侯祠壁
作者：吴铠
朝代：明
体裁：五言律诗

白草连天远，黄云出塞平。霜笳吹汉月，寒笛弄秦声。北海犹传箭，西戎未息兵。屯田当宁意，宁惜度金城。
除夕和石鸣咏
作者：吴铸
朝代：明
体裁：七言律诗

不窥户外不闻兵，村野閒听爆竹声。世上升沈经几变，山中蓂荚未曾更。雁书音断知何在，柏叶香浮尽自倾。人地即今先得暖，江南无事只宜耕。
幽居
作者：吴锦
朝代：明

树色当檐富鸟啼，桑阴绕屋足幽栖。已知境僻无酬应，更喜农淳绝品题。随地灌泉成菜圃，缘池插槿作花堤。旁人莫笑谋生拙，种秫还将手自犁。
赠查叟
作者：吴锦
朝代：明

曾逐钟生侍武皇，鹍弦扈从猎长杨。归来两鬓纷如雪，曲曲新声总断肠。
送金伯谦北行
作者：吴锦
朝代：明
体裁：五言绝句

浮云西北征，客心浑不住。到日属秋深，寒生灞陵树。
南溪晚渡
作者：吴镐
朝代：明
体裁：七言律诗

清溪一带抱官衙，溪势纡回石角斜。水涨客连洲外艇，夕阳人簇渡头沙。路通南粤晴穿树，水落东吴暖泛花。烟柳依依隔两岸，残霞影里噪栖鸦。
西岭樵歌
作者：吴镐
朝代：明
体裁：七言律诗

翠岑深在白云中，西去迢迢一径通。千灶取薪资燎爨，侵晨裹饭走樵童。担头归兴背斜日，谷口歌声动晚风。最是俚言关世道，太平治化二难同。
浪淘沙·水宿
作者：吴闻礼
朝代：明

枕畔水泠泠，并作秋声，布衾初拥别愁生。风露自寒天自远，梦隔江城。篷底漏疏星，何处渔灯，桐江钓后一裘轻。宦海不如归去稳，烟渚芦汀。
六十初度自咏
作者：吴集
朝代：明
体裁：七言律诗

吾年花甲一周初，地僻门无宾客车。绿水青山真世界，清风明月是仙居。人来访我唯煎茗，客去关门只看书。独坐幽斋无个事，怡然自得乐三余。
和杭凤斋见赠韵
作者：吴集
朝代：明
体裁：七言律诗

祖宗积德善根芽，喜我生辰遇有花。炉里丹成调铅永，山间水出泛胡麻。桃红柳绿清明景，竹翠松青处士家。人若欲为千岁寿，炙成妊女隐丹砂。
和王抱一见赠韵
作者：吴集
朝代：明
体裁：七言律诗

诞日悬弧值令辰，蒙君过奖意何真。叨承祖德声名旧，辱赐诗章锦绣新。子侄愿期年不老，亲朋纵饮酒多巡。每逢此日称觞会，拟约同欢醉百春。
别思
作者：吴静婉
朝代：明

西崦雨未收，
东崦风又作。
留住绿蓑衣，
莫与篙师着。
别思
作者：吴静婉
朝代：明
体裁：五言绝句

西崦雨未收，东崦风又作。留住绿蓑衣，莫与篙师著。
吊厓山
作者：吴驯
朝代：明

元宋兴亡谁可论，楼船云拥向南巡。百年历数应天运，一代君臣问水滨。土掩芦衣成往事，波沈玉玺与何人。荒流夜半潮声急，隐隐犹闻战鼓频。
三月三日集六益斋得微字
作者：吴骐
朝代：明
体裁：七言律诗

永和癸丑兰亭后，江左风华叹式微。草泽行吟心不展，英雄沈醉计终非。坐看日昃人空老，不觉春深花自飞。红炬将残共分手，非关别恨独沾衣。
乌栖曲·其一
作者：吴骐
朝代：明
体裁：乐府曲辞

丹霞初散明蟾吐，采莲歌发芙蓉浦。罗衣玉腕自操舟，那能相遇不同游。
乌栖曲·其三
作者：吴骐
朝代：明
体裁：乐府曲辞

玉杯酘酒出宜城，含羞坐对九枝灯。酒酣灯烬夜初残，解衣芗泽散幽兰。
乌栖曲·其二
作者：吴骐
朝代：明
体裁：乐府曲辞

月光西转斗横天，郎今欲去向谁边。莲舟系缆垂杨树，栖乌惊起双飞去。
乌栖曲·其四
作者：吴骐
朝代：明
体裁：乐府曲辞

摇摇花影纱窗白，锦衾相对深相惜。日高犹未启朱扉，不须惆怅汝南鸡。
仿义山体·其一
作者：吴骐
朝代：明
体裁：七言律诗

碧琐花光绕镜台，画梁双燕正飞回。东方千骑踟蹰立，云际高楼缥缈开。大路揽袪私未敢，春风吹梦或容来。自怜夙有专城婿，辜负君家作赋才。
仿义山体·其三
作者：吴骐
朝代：明
体裁：七言律诗

碧海波平月满轮，笙歌千骑踏香尘。十重锦帐时时夜，五色鲛绡树树春。嘉果合欢驰骑急，长蛾宫样晓妆新。芙蓉一万开南苑，谁是当年第一人。
仿义山体·其二
作者：吴骐
朝代：明
体裁：七言律诗

绮阁微吹淡淡风，海棠犹在锦帐中。枕前文蛤千年影，阶下珊瑚八尺红。小袖李文春思薄，息肌沈水夜香通。六更更报莲花漏，莫道朱栏日色融。
公无渡河
作者：吴骐
朝代：明
体裁：乐府曲辞

公无渡河，公竟渡河。岂不忠言，公勿听何。公无渡河，公竟渡河。公竟已矣，余将奈何。公无渡河，公竟渡河。生亦何为，余将渡河。
友人送酒
作者：吴骐
朝代：明
体裁：五言律诗

僻性恒耽酒，居贫黯自伤。数旬无一醉，两鬓竟繁霜。得此真知己，陶然即上皇。乾坤如许大，短袖且低昂。
和张昊东先生秋圃閒吟
作者：吴骐
朝代：明
体裁：七言绝句

菉葹萧艾满溪滨，自起腰镰付束薪。此日芟夷殊费力，从前滋蔓是何人。
喜遇王玠右
作者：吴骐
朝代：明
体裁：五言律诗

梦寐三年别，飞扬尽日欢。共惊杯易尽，翻恨烛将残。湖海心犹壮，乾坤事不难。隆中应少暇，棋局暂盘桓。